Серхио Рамос: “Туркияда ғалаба қозониш қийинлигини барчамиз яхши биламиз” / CHAMPIONAT.asia\n09:16Расман: "Шўртан" - "Навбаҳор" учрашуви бош ҳакамига "2" баҳо қўйилди 5 09:00Олий лига. Бугун 22-турнинг бешта учрашуви бўлиб ўтади 11 08:45Карим Бензема: "Фаолиятимни "Реал"да тугатмоқчиман" 13 08:30Бугун 18:00. Ўзбекистон U-16 - Иордания U-16 9 08:15"Нефтчи": Ўринбосарларимиз очко йўқотишди (ФОТО+ВИДЕО) 8 08:07МЮ ва «Арсенал» Горетцка учун курашга қўшилди, аммо у «Бавария» ёки «Барселона»га ўтмоқчи 6 07:48«Ювентус» «Монако» футболчисини сотиб олмоқчи 1 07:40Испания. «Леванте» «Реал Сосьедад»га учта гол урди 3 07:25Шерзод Жалилов: “Фарғонага ғалаба учун келдик” 9 01:45Россия кубогининг нимчорак финалида иштирок этувчи барча жамоалар номи маълум 4 01:24Рафинья: “Бавария” доим қалбимда” 2 01:10Испания чемпионати. “Вильярреал”- “Эспаньол” учрашувида ҳисоб очилмади 2 01:00Неймар Кавани билан боғлиқ вазият туфайли жамоадошларидан узр сўради 15 00:42Маурисио Почеттино: “Кейн “Тоттенхэм”да узоқ вақт тўп тепмоқчи 19 00:05“Месси Бартомеуни деб “Барселона” билан шартномани узайтирмайди" 16\nСерхио Рамос: “Туркияда ғалаба қозониш қийинлигини барчамиз яхши биламиз”\n“Реал” клуби ҳимоячиси Серхио Рамос, Чемпионлар лигаси 1-тур гуруҳ босқичи доирасида сафарда “Галатасарой”га қарши эришилган ғалабан сўнг (6:1), Истамбулдаги футбол мухлислари ўз ўйинчиларини қанчалик қўллаб қўвватлаб турганликлари ҳақида гапириб ўтди.\nИспан футболчисининг сўзлари кўра, бундай ҳайқириқлардан ҳаттоки унинг қулоқлари ҳам оғриган.\n- Мухлислар ўриндиғи томонидан катта энергия чиқаётгандек эди ва бундан ҳаттоки қулоқлар ҳам оғришни бошлади. Бундай вазиятларда футболчиларнинг бир-бировига кўрсатма бериши қийин бўлиб қолади. Ҳисобга қараб ўйин осон бўлган деб ўйлаш мумкин албатта, бироқ бизга ҳақиқатдан ҳам қийин бўлди. Барчамиз Туркияда ғалабага эришиш қийинлигини яхши биламиз. Бизга оддий гуруҳ тушмаган, чунки “Ювентус” ҳам Копенгагенда ғалабага эриша олмади, - Рамоснинг сўзларини келтиради AS.


Миллат бўлишни ҳеч бўмаса доғистонликлардан ўрганайлик - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n13:31 - Миллат бўлишни ҳеч бўмаса доғистонликлардан ўрганайлик\nРус хабар агентликлари “Эхо Кирова” радиосига асосланиб билдиришича, кеча Киров вилоятининг Демьянова қишлоғида шу ердаги дурадгорчилик ширкатинининг доғистонлик эгаси билан икки маҳаллий ўрис ўртасида маиший жанжал чиқибди. У ҳал қилинмагач, қўшни Коми республикасидан 30-40 нафар доғистонлик ўз миллатдошига ёрдамга келибди.\nМаҳаллийлар билан доғистонликларнинг тўқнашувини полиция осмонга ўқ отиб тўхтатишга эришибди. Шундай бўлса ҳам, бир неча киши яраланган.\nМаҳаллий органлар бу воқеа билан шуғулламоқдалар, улар билан бизнинг ишимиз йўқ, дейди мухбиримиз. Аммо, доғистонликлар ўз миллатдошларига ёрдам бериш учун қўшни минатақадан келиб, бир тўда қорамоллар эмас, бутун миллат эканлигини кўрсатганларига қойил қолишимиз керак.\nБиз ўзбеклардан бундай нарсани кутиш мумкинми?\nИкки йил аввал қирғиз фашистлари ўзбекларни она юртида тириклайин ёқдилар, ўзбек аёлларини тўдалашиб зўрладилар, ўзбекларни қирғин қилдилар. Жаҳон бўйича нуфузи 30 миллиондан ортиқ бўлган ўзбек миллати овозини ҳам чиқармади.\nМаиший конфликтга кирган миллатдошини ҳимоя қилиш учун 30-40 доғистонлик бир неча ўн, балки юз километ наридан ёрдамга келибди. Ўзбекнинг Ўзбек бўлгани учун тириклайин ёқишаётгани, қирғин қилишаётгани кўриб турган ўзбек миллати ҳамма жойини қисиб ўтириш “жасоратини” кўрсатди.\nФақат “Бирлик” Партияси ўзбек миллатининг борлигини кўрсатишга ҳаракат қилди, Ўзбекистон армиясини Қирғизистон жанубига олиб кириш кераклигини гапирди, бошқалар ҳеч бўлмаса уни қўллаб-қувватлашмади. Ўзбекнинг баъзи аҳмоқлари 30 миллионлик миллат эканлигимизни ҳам унутиб, бир ҳовуч қирғиздан бизни қутқаринг дея йиғлаб, БМТга хат ёзишга журъат қилишди, холос. Аслида, бу ҳам миллат сифатини йўқотганимизнинг кўрсатгичи эди.\nҚонли воқеалардан кейин Қирғизистонда ўзбекларни хўрлаш, ўзбекнинг миллий ғурурини топташ давом этаверди ва давом этмоқда. “Бирлик” ва “Эзгулик” жамияти фаоллари Қирғизистоннинг Тошкентдаги элчихонаси олдида “Ўзбекларга қарши геноцид тўтатилсин!” шори остида пикет ўтказдилар. Бошқалар жим. Ҳатто, бу пикетчиларга “раҳмат” дейдиган битта Ўзбек топилмади.\nҲа, ўзбекларнинг аҳволи оғир, миллат сифатини йўқотиб бўлдик. Ўзбекни қайтадан миллат қилиш вазифаси турибди олдимизда. Қийин вазифа.


Фақиҳ ва муҳаддислар\n00:00 / 27.01.2010 | eski savollar | 1037\nАссалому алайкум ҳурматли Шайх Ҳазратлари.Муҳтарам устоз. Саволларимни жавобсиз қолдирмаётганингиз учун Аллоҳ таоло сизни ҳайрингизни берсин. Бу сайтдаги савол-жавоблар барча муслим ва муслималарга ниҳоятда фойдали.Албатта фақиҳ ва муҳаддислар ўртасида фарқ бор. Ҳар бир имом, ҳусусан Абу Ҳанифа ва у зотни шогирдлари, имом Молик, Шофий, Аҳмад ибн Ҳанбал ва у каби зотлар (раҳматуллоҳи таоло алайҳим ажмаин) ҳадис билимида етук бўлишган. Аммо кўпчилик муҳаддислар ҳадис илмини имомлари бўлишса ҳам, юқоридаги мазҳаб имомлари каби ҳадислардан шарий ҳукмлар чиқаришда кучлик бўлишмаган. Мени саволим шуки ислом.уз сайтида бир ҳадис келтирилади ва уни тагига шу ҳадисни Ҳанафийлар далил қилиб олишган ёки Шофийлар далил қилиб олишган , ёки шу ҳадис асосида фатво чиқаришган мазмундаги гаплар ёзилади. Лекин мени тушунмаган жойим шуки бу ҳадисларни ривоят қилувчи имом Буҳорий, Муслим, Абу Довуд, Термизий, Насойи, Ибн Можжа, Дарақутний ва бошқа имомлар (раҳматуллоҳи алайҳим ажмаин) имом Абу Ҳанифа, имом Абу Юсуф Муҳаммад, Молик, Шофий ва Аҳмадлардан кейин яшаб ўтишган. Шу жойга тушунтириш киритиб берсангиз тақсир, илтимос. Саволлим яна тушунарлироқ бўлиши учун айтмоқчиманки мазкур мазҳаб имомлари барча шу муҳаддислар келтирган ҳадисларни билишган, шундайми?Жавобингиз учун олдиндан раҳмат.\nСиз айтган муҳаддислардан олдин ҳам ҳадислар бўлган ва уламолар уларни билганлар. Кейин келган муҳаддислар уларни китобларига киритганлар, холос. Муҳаддислар китобларини тузгунларича бу ҳадисларни биров билмас эди деган гап йўқ.\nХажга бориш муаммоси хакида\nАёлнинг уйда ўтириши\nҲалолловчи ҳақидаги ҳадис шарҳи


UZEX ҳафталик дайжести (13 – 19 сентябрь) | Microsoft.AspNetCore.Mvc.Localization.LocalizedHtmlString | UzEx.uz\n20 Сентябр, 2021\nЎтган ҳафта давомида, яъни 13 – 19 сентябрь кунлари "Ўзбекистон республика товар-хом ашё биржаси" АЖнинг барча савдо платформаларида 1 829,0 млрд сўмлик товарлар сотилган бўлиб, бу аввалги ҳафтага нисбатан 5,1% га камдир. Бунда сотувларнинг 83,5% - биржа савдолари; 0,4% - кўргазма-ярмарка савдолари; 15,7% - электрон давлат харидлари ва 0,4% - авторақамларнинг онлайн-аукционига тўғри келди.\nКичик бизнес ва хусусий тадбиркорлик субъектлари иштирокида тузилган битимларнинг умумий ҳажми 669,2 млрд сўмни ташкил қилди. Давлат харидлари тизимларида ўтказилган электрон савдолар натижасида бюджет ва корпоратив буюртмачиларининг қарийб 38,6 млрд сўмлик маблағлари тежалди.\nКўриб чиқилаётган давр мобайнида онлайн аукцион орқали 3 051 та авторақамлар сотилди, сотилган давлат рақам белгиларининг умумий суммаси 6,9 млрд сўмни ташкил қилди. Рақобатли савдолар натижасида битимларнинг 8,9% биринчи тоифадаги авторақамларга; 15,1% иккинчи; 11,5% учинчи; 11,6% тўртинчи; 18,9% бешинчи ва 34,0% олтинчи тоифа авторақамларга тегишлидир.\nКўриб чиқилаётган даврда очиқ биржа савдолари орқали жами 1 527,1 млрд сўмлик товар ресурслари сотилди. Сотувчи корхоналар маҳсулотларни тасдиқланган жадвалларга риоя қилган ҳолда биржа савдоларига қўйишди, шу жумладан:\nЎтган ҳафтада биржа савдоларига 3 610,0 тонна полиэтилен қўйилди ва ва унинг бутун ҳажми, яъни 100,0% сотилди. Ўтказилган савдоларда ҳар куни ўртача 75 харидор иштирок этди.\nКўриб чиқилаётган даврда полиэтиленнинг кунлик ўртача нархлари маҳсулотнинг бир тоннаси учун 16 585,2 минг сўмдан 16 574,4 минг сўмгача пасайди.\nЎтган ҳафта мобайнида биржа савдоларига 340 463,0 тонна цемент қўйилди ва улардан 221 718,0 тоннаси, яъни 65,1% сотилди. Ўртача кунлик сотув ҳажмлари 44,3 минг тоннани ташкил қилди.\nКўриб чиқилаётган даврда цементнинг барча маркалари бўйича шаклланган кунлик ўртача нархлар маҳсулотнинг бир тоннаси учун 512,8 минг сўмдан 506,2 минг сўмгача, яъни 1,3% га пасайди.\nЎтган ҳафтада биржа савдоларига 1 997,0 тонна суюлтирилган газ қўйилди ва унинг бутун ҳажми, яъни 100,0% сотилди. Ўтказилган савдоларда ҳар куни ўртача 104 харидор иштирок этди.\nКўриб чиқилаётган даврда суюлтирилган газнинг ўртача кунлик нархи маҳсулотнинг бир тоннаси учун 7 362,3 минг сўмдан 6 580,8 минг сўмга, яъни 10,6% га пасайди.\nКўриб чиқилаётган даврда суюлтирилган газнинг ўртача ҳафталик котировкаси 6 867,7 минг сўмни ташкил этди.


Хандақ қазишда қаттиқ ишлаган одамлар орасидан Салмон ҳам муносиб ўрин эгаллаган эди. Расулуллоҳ ҳам чўқморни олиб, мусулмонлар билан биргаликда хандақ қаздилар. Бир пайт Салмон қазиётган жойдан катта тош чиқиб қолди. У кучли ва бақувват эди, чўқмори билан бир урса, анча-мунча тошни парчалаб юборишга қодир эди, аммо бу тош қаршисида ожиз қолди. Атрофидаги шерикларини чақириб, ҳар қанча уринишмасин, ҳеч наф бермади. Салмон Расулуллоҳнинг ҳузурларига бориб, хандақни бошқа томондан, яъни йўналишини ўзгартириб қазишга рухсат сўради. Пайғамбар Салмон билан бориб, ўша харсангни кўргач, чўқморларини қўлларига олдилар ва тош парчалари тегиб кетмаслиги учун саҳобаларига четроқ туришни буюрдилар. Сўнг Аллоҳнинг номини айтиб, муборак қўллари билан чўқморни тутган ҳолда, жидду жаҳд билан урдилар. Тош ёрилди. Тошнинг ёриқлари орасидан нур чиқиб кетди. Салмон розияллоҳу анҳу бу ҳақда: “Тошдан нур чиққанини кўрдим. Атрофни ёритиб юборди”, - деган эди. Расулуллоҳ такбир айтиб: “Менга форснинг калитлари берилди. Кисронинг шаҳарлари ва Ҳайранинг қасрлари менга қараб нур сочаяпди. Шак-шкбҳа йўқки, умматим улар устидан ғолиб бўлажак”, - дедилар.\nСАЛМОН ФОРСИЙ Ҳақиқат изловчи (3-қисм)\nРасулуллоҳ маслаҳат учун асҳобларини тўпладилар. Мадинани ҳимоя қилиш керак. Аммо қандай қилиб? Мана шу пайт Пайғамбаримиз олдиларига баланд бўйли, сочлари қалин бир йигит келди. Бу йигитни Расулуллоҳ яхши кўрар ва ҳурмат қилар эдилар. Бу йигит Салмон Форсий эдилар. Салмон бир тепалик устига чиқиб, Мадина томонга синчиклаб назар ташлади. Қараса, Мадина ҳамма тарафдан қоя ва тоғлар билан ўралган, фақатгина унинг бир тарафи очиқ экан. Душман худди шу тарафдан ҳужум қилиши мумкин ва бу уларга қулай эди. Салмон Форсий ўз юрти, яъни Форсда жанг сирлари ва маҳоратларини пухта ўзлаштирган эди. Шу сабабли у Расулуллоҳга ҳали араб қавми билмаган ва кўрмаган бир режани ошкор этди. Бу режага кўра, Мадинанинг очиқ турган тарафига хандақ қазиш лозим эди. Агар мана шу ғазотда хандақ қазилиб, мушриклар йўлини тўсилмаганда, мусулмонлар тақдири нима билан якун топишини Аллоҳнинг ўзи билади.\nСАЛМОН ФОРСИЙ Ҳақиқат изловчи (2-қисм)\nРасулуллоҳ ва мусулмонлар катта фалокат ёқасида қолдилар. Чунки Мадинага яқинлашиб келаётган душман қўшини сон ва тайёргарлик жиҳатидан мусулмонлардан бир неча баробар кўпроқлиги айнан билиниб турарди. Мусулмонларнинг тарвузлари қўлтиғидан тушиб, хаёлларини даҳшат қамраб олди. Қуръони карим бу ҳолатни қуйидагича тасвирлайди: “Ўшанда улар сизларнинг юқори томонингиздан ҳам, сизлардан қуйироқ томонидан ҳам (бостириб) келган эдилар. Ўшанда кўзлар тиниб, юраклар бўғзига тиқилиб қолган ва сизлар Аллоҳ ҳақида (турли ёмон) гумонлар қила бошлаган эдинглар” (Аҳзоб сураси, 10-оят).


Устозлар хизмати – буюк шараф\n- Окт 04, 2018\nИнсонни илм ва амал билан фазилатли қилган Аллоҳ таолога беадад ҳамду санолар, энг яхши муаллим бўлиб юборилган саййидимиз Муҳаммад мустафо саллаллоҳу алайҳи васалламга беҳисоб салавоту дурудлар ва илм ўчоғи ҳамда маърифат булоғи бўлган Пайғамбаримизнинг оила аъзолари, саҳобаи киромлари ва уларга эргашганларга Аллоҳ таолонинг раҳмати бўлсин.\nУстозлик мартабаси энг буюк мақомдир. Зеро, башариятнинг энг афзал вакиллари бўлмиш пайғамбарлар ҳам устоз, муаллим қилиб юборилганлар. Муаллим сўзининг маъноси “илм берувчи”, “таълим берувчи”, “ўргатувчи” демакдир. Пайғамбарлар инсониятга эзгуликни таълим берганлар, яхшиликка ўргатганлар. Пайғамбаримиз саллаллоҳу алайҳи ва саллам бир ҳадисларида “Албатта, мен муаллим қилиб юборилганман”, деганлар (Имом Ибн Можа ривояти).\nМана шунинг ўзи ҳам устозлик нақадар юксак мартаба эканлигини кўрсатади.\nДарҳақиқат, ўзгаларга илму маърифат зиёсини тарқатиш бениҳоя улуғ ва савобли амал. Бу вазифага мутасадди бўлган кишининг даражаси ҳам мислсиздир. Шунинг учун ҳам борлиқдаги ҳамма нарса устозларнинг ҳаққига дуо қилиб туради. Расулуллоҳ саллаллоҳу алайҳи ва саллам бу ҳақда шундай марҳамат қиладилар: “Албатта, Аллоҳ таоло, Унинг фаришталари, осмонлару ер аҳли, ҳатто инидаги чумоли ва ҳаттоки балиқлар ҳам одамларга яхшиликни таълим берувчига салавот айтадилар” (Имом Термизий ривояти).\nУстозлар жамиятимизга сув ва ҳаводек зарурдир. Бу муҳтарам зотларни бамисоли атрофга ўз нурини сочаётган қуёшга ўхшатсак бўлади. Қуёшнинг нуридан барча мавжудот фойдаланганидек уларнинг маърифат зиёларидан бутун башарият наф олади. Оламни қуёшсиз тасаввур қилиб бўлмаганидек жамиятни ҳам бу улуғ зотларсиз тасаввур қилиб бўлмайди. Бу сўзимизга ҳазрат Абдураҳмон Жомийнинг қуйидаги байтлари яққол мисол бўлади.\nУстоз, мураббийсиз қолганда замон,\nЗулумотдан қора бўларди жаҳон.\nДарҳақиқат устозлар, муаллимлар ва мураббийлар жамиятни илму фан, одобу ахлоқ ва бошқа барча эзгуликлардан хабардор қилиб турадилар.\nШунинг учун биз шогирдлар бу улуғ зотларнинг қадрларини билиб, хизматларида доимо камарбаста бўлишимиз лозимдир. Аждодларимиз устозларини қай даражада ҳурмат ва эҳтиром қилган бўлсалар, биз ҳам улардан ибрат олишимиз керак бўлади. Қуйида улардан баъзиларини келтирамиз:\n“Уламолар раиси” деган унвонга сазовор бўлган, ўз замонасининг қозиси Фахриддин Арсабандийдан сиз бу қадар обрў ва эътиборга қандай эришгансиз, деб сўралганда у зот шундай жавоб берганлар: “Мен устозим Абу Зайд ад-Дабусийга 30 йил таом ҳозирлаб ундан ўзим ҳеч истеъмол қилмаганман. Сабаби агар тановул қилсам ўзимни ҳам ўйлаб таом тайёрлаган бўлиб қоламан, бунда эса хизмат мукаммал бўлмай қолиши мумкин эди”.\nҲақиқатан ҳам толиби илмлар устозларига бунданда юксакроқ хизмат қилишни ўз вазифаси деб билишлари керак.\nХалифа Хорун ар-Рашид ўғилларини Имом Асмаийга илм ва одоб ўргатиш учун шогирд қилиб бердилар. Кунлардан бирида Хорун ар-Рашид ўғилларидан хабар олай деб борсалар Имом Асмаий таҳорат қилиб оёғларини юваётган, Хорун ар-Рашиднинг ўғиллари эса оёғларига сув қуйиб турган экан. Шунда халифа бир оз маломат қилгандек бўлиб: “Мен ўғлимни шунинг учун юборганмидим” - дедилар. Имом Асмаий бу сўзни эшитиб ҳайрон бўлиб турганларида, халифа сўзини давом эттириб: “Нимага ўғлимга бир қўлингда сув қуйиб, бошқа қўлингда оёғимни юв демадингиз? Ахир мен унга илм билан биргаликда одоб ҳам ўргатинг, деган эдимку?!” – дедилар.\nЭътибор берайлик, юқоридаги икки воқеада биз шогирдларга нақадар гўзал ибратлар бор. Баъзи шогирдлар устозларини бир-икки хизматини бажариб, гўё ўзини устозга хизмат қилаётган шогирддек ҳис қилади ва устоздан илм олиш асносида арзимаган хизмати билан устознинг ҳаққини адо қилаётгандек бўлади. Баъзилари эса устоз бир ишдан кейин мабодо иккинчи бир ишни буюрса малолланиб, пешонасини тириштиради, гўё устози кўп хизмат буюриб юборётгандек. Биз бундай шогирдларга ҳазрати Али розияллоҳу анҳунинг сўзларини ҳам эслатмоқчимиз: ”Менга илмдан бир ҳарф ўргатган зотнинг қулиман, хоҳласа сотиб юборсин”. Ҳазрати Али розияллоҳу анҳуда устозларга нисбатан шу қадар ихлос ва ҳурмат борлиги учун пайғамбаримиз томонларидан ҳам “илмлар дарвозаси” деган унвонни олдилар ва саҳобаи киромларнинг ичида энг кўзга кўринганлардан бўлдилар.\nБиз шогирдларчи? Келажакда буюк зотлар, шайхлар, унвон соҳиблари ва ҳоказо мартабаларни ният қиламиз. Ҳўп, мазкур мартабага ҳақиқатан етган зотлардаги устозга бўлган ихлос, ҳурмат, эҳтиром, улуғлаш, хизматларни чин кўнгилдан қилиш ва ҳоказо яхши хислатлар бизда ҳам бормикин?! Агар бўлса айни муддаодир. Акс ҳолда аҳволимизга вой.\nАллоҳ барча шогирдларнинг оталарини Хорун ар-Рашидга ўхшаган оталардан қилсин. Хорун ар-Рашид ўғиллари устозининг оёғига сув қуйиб бераётганига қониқмадилар, балки устознинг оёғини ювишини ҳам талаб қилдилар. Чунки бу зот устозларнинг мартабалари нақадар буюклигини билар эдиларда. Агар фарзандларини устозга берган ота-оналарда Хорун ар-Рашиддек ихлос бўлганда, фарзандлари ўзлари кўзлаганданда зиёда мартаба ва мақомларга кўтарилар эди. Баъзи вақтларда устозлар мактабда, коллежда ва бошқа ўқув даргоҳларида шогирдларига озгина қаттиқроқ танбеҳ берсалар, афсуски, ота-оналар устозларни олдига бориб ўз фарзандларида айб йўқдек устозларга қаттиқ гаплар гапирадилар. Бу ота-оналарнинг фарзанларидан келажакда нимани кутиш мумкин?!\nХулоса ўрнида шуни айтиш мумкинки, устозлар бизни икки дунёда саодатли бўлишимиз қайғусини қилиб, бу борада кўп тер тўкадилар. Биз шогирлар эса устозлар нақадар буюк ва юксак зотлар эканликларини қалбдан ҳис қилишимиз керак. Умримизни охиригача уларни ҳурмат-эҳтиромларини жойига қўйиб, хизматларида бардавом бўлишимиз шогирдлик бурчларимиздандир. Қолаверса, бу зотларнинг дуолари, назарлари ва буларга қилинган хизматлар бизни буюк шахслар бўлишимизга сабаб бўлишини унутмаслигимиз даркор. Агар юқоридаги воқеалардан ва улуғларнинг сўзларидан етарли хулоса чиқармас эканмиз, жамиятда ўзимизга муносиб ўрнимизни топа олмаймиз. Аллоҳ таоло барчамизга аввало ўзининг розилиги ва барча устозларимизнинг розиликларини насиб этсин. Яратган эгам устозларимизни ўз паноҳида асраб, уларни икки дунё саодати ва битмас- туганмас ажр мукофотлар билан мукофотласин! Омин.\nФатво бўлими мутахассиси ва\n1192 марта ўқилди\nДругие материалы в этой категории: « Сабрли бўлиш учун нима қилиш керак?\tСпорт соғликка хизмат қилсин, зўрликка эмас »


2021 йилдан автомобилларни мажбурий техник кўрикдан ўтказиш тадбиркорлик субъектларига ўтади\nЎзбекистон 08:56 / 20.02.2019 9119\nВазирлар Маҳкамасининг 15.02.2019 йилдаги 136-сон қарори билан транспорт воситаларини мажбурий техник кўрикдан ўтказиш тартибининг такомиллаштирилиши муносабати билан ҳукуматнинг айрим қарорларига тузатишлар киритилди, деб ёзмоқда Norma.\nЖисмоний шахсларга тегишли енгил автомобилларни тадбиркорлик субъектлари – юридик шахслар томонидан мажбурий техник кўрикдан ўтказиш санаси 2021 йил 1 январга кўчирилди. Вазирлар Маҳкамасининг 22.12.2017 йилдаги 1010-сон қарорига тегишли ўзгартиришлар киритилди. Шу тариқа, кўрсатилган санагача ушбу функцияни ИИВ Давлат йўл ҳаракати хавфсизлиги хизмати органлари бажарадилар.\nБироқ тадбиркорлик субъектлари жараёндан тўлиқ чиқариб ташланмади. Улар аввалгидек йўловчилар ташиш учун мўлжалланган ва (ҳайдовчи ўрнидан ташқари) ўтириш учун саккизтадан кўп бўлмаган ўриндиқларга эга М1 тоифадаги транспорт воситаларининг техник ҳолатини текширишлари мумкин. Эслатиб ўтамиз, 2018 йил 1 январдан бунга рухсат берилган. Бу борада ўзгартиришлар киритилмади.\nБунда транспорт воситаларининг техник ҳолатини баҳолаш учун мўлжалланган ишлаб чиқариш-техник база жойлаштириладиган хона ва майдонларга талаблар, шунингдек техник кўрик линияларининг ўлчамлари тасдиқланди. Тегишинча, ушбу фаолиятни амалга оширадиган барча тадбиркорлик субъектлари белгиланган талабларга жавоб беришлари керак. Улар Транспорт воситаларини мажбурий техник кўрикдан ўтказиш тартиби тўғрисидаги низомга иловалар кўринишида баён этилган.\nҲужжат 16.02.2019 йилдан кучга кирди.


Total президенти ҳалокатидан кейин Внуково бош директори истеъфога кетди\nКристоф де Маржери инган Falcon русумидаги самолёт 20 октябрь куни кечаси ҳалокатга учради.\nМосквадаги Внуково аэропортида рўй берган ҳалокат оқибатида Франциянинг Total нефть ширкати президенти ҳалок бўлиши ортидан, бугун аэропортнинг бир неча мулозими истеъфога кетди ва яна тўрт ходими ҳибсга олинди.\nFalcon русумидаги хусусий самолёт 20 октябрь куни кечаси Внуково аэропортида қор курайдиган машина билан тўқнашиб кетиши оқибатида Кристоф де Маржери билан учқис экипажининг уч аъзоси ҳалок бўлди.\nТергов қўмитасининг 23 октябрь куни маълум қилишича, аэропорт ҳаво ҳаракти диспетчери, унинг бошлиғи, диспетчерлик хизмати бошлиғи ва учиш йўлагини тозаловчи хизмат бошлиғи қўлга олинган.\nАйни пайтда, Внуково маъмурияти аэропорт бош директори Андрей Дьяков ва унинг ўринбосари Сергей Солнцевлар истеъфога чиқарилганини маълум қилди.\nМосква суди қор курайдиган машина ҳайдовчисини 21 декабргача ҳибсда қолдириш ҳақида қарор чиқарди. Ҳайдовчи тўқнашув олдидан йўлни адаштириб қўйганини айтган эди.


Самарқанд Давлат университетининг яна бир порахўр ўқитувчиси қўлга тушди - Zamin.uz\n10:57 / 08.09.2018\nСамарқанд вилоят ички ишлар бошқармасига А. Г. исмли аёл мурожаат этиб, Самарқанд Давлат университети муаллими Ўткир Ўтанов икки абитуриентни ўқишга киритиб қўйиши учун 12 минг доллар пора сўраганини баён қилди.\nХудди шу шикоят аризаси асосида ички ишлар ходимлари тезкор тадбир ташкил этишди. Натижада 1974 йили туғилган, икки фарзанднинг отаси, Самарқанд Давлат университети муаллими Ўткир Ўтанов ваъда қилинган 12000 доллар миқдоридаги порани қабул қилиб олаётганда қўлга тушди.\n2016 йили ҳам худди шу университетнинг доцент, ассистент ҳамда талабасидан иборат жиноий гуруҳ икки абитуриентни ўқишга жойлаш эвазига жами 16 минг доллар миқдорда пора олаётиб қопқонга тушганди. 2017 йили эса университет факультетларидан бирининг декани 23 минг доллар миқдоридаги пора билан қўлга олинган.\nМанба: Nuz.uz «Замин» янгиликларини «Вконтакти»да кузатиб боринг\n8-08-2018, 08:30, Жамият\nУниверситет декани пора билан қўлга тушди\n23-04-2018, 23:53, Жамият\n11-07-2017, 21:18, Жамият


Маҳсулот коди: KB147\nМаҳсулотни кўрганлар сони: 6415\nШавкат Раҳмон XX аср ўзбек адабиётининг забардаст намояндаларидан биридир. Унинг шеърияти - ўлмас шеърият. Бу шеърият инсон юрагини ҳар гал ларзага солиб юборади, ақлини шоширади, ўйлашга ундайди.\nШоир ижоди билан илк бора танишаётган китобхон уқиш чоғида сезгилари нозиклашиб, туйғулари ўткирлашиб, теварагига, одамлар- га, воқеа-ҳодисаларга карашлари теранлашиб бораётганини ҳис этади. Мутолаа битгач эса, туйқус ўзини қўярга жой топа олмай қолади. Сабаби, шоир ўзи айтган гапга не қадар чин кўнгилдан ишонган бўлса, унинг сўзи билан амали бир эканига уқувчи ҳам шу қадар ишонади. Чунки Шавкат Раҳмоннинг сўзи тирик, сўзида ўзи тирик!\nМуаллиф: Ориф Толиб ва Гулрух Раҳмонова\nНоми: «Абадият оралаб»


Хўжанддаги ички ишлар идораси ҳовлисида портлаш рўй берди\n09 декабр 2021, Тошкент вақти: 09:47\nХудкуш шахс ҳуружида икки киши ҳалок бўлиб, 30га яқини жароҳатланди.\n3 сентябр куни Хўжанд марказида жойлашган Уюшган жиноятчиликка қарши кураш бошқармаси минтақавий бўлими ҳудудида рўй берган кучли портлаш оқибатида камида икки киши ҳалок бўлгани тасдиқланди. Икки хукуш шахс амалга оширган портлашда 30га яқин милиция ходими жароҳатланди.\nТожикистон Ички ишлар вазирлигининг масъул ходими Муҳамаджон Назриевнинг айтишича, Волга “ГАЗ-24” русумли автомашинани бошқарган шахс Уюшган жиноятчиликка қарши кураш бошқармаси Сўғд вилояти минтақавий бўлими ҳудудига бостириб кирган ва портловчи мосламани ҳаракатга келтирган.\n- 3 сентябр куни эрталаб тахминан соат 8.00да Уюшган жиноятчиликка қарши кураш бошқармаси минтақавий бўлими ҳудудида кучли портлаш рўй берди. 30га яқин милиция вакили турли жароҳатлар олди,- дейди вазирлик мулозими.\nМуҳаммаджон Назриевнинг сўзларига кўра, жума кунги портлаш жорий ҳафта бошида Исфарада содир этилган қотиллик билан боғлиқ. 30 август куни Исфара туманидаги бозорлардан бирининг собиқ раиси Ҳомиджон Каримов Сурх қишлоғида ифторликдан қайтиб келаётган пайтда қуролланган шахслар томонидан отиб ўлдирилган эди.\nҲомиджон Каримов 2006 йилда туманда бир кишини таҳқирлаш, ҳукумат вакилини ҳақорат қилиш каби жиноятларда айбланиб, 9 йилга озодликдан маҳрум этилганди. У билан бирга яна 5 киши 9 йилдан 13 йилгача озодликдан махрум этилган эди. Жазо муддатинининг бир қисмини ўтаган Каримовга нисбатан жазо чораси ўзгартирилиб, минтақадан чиқиб кетмаслик шарти билан озод қилинган эди.\nИчки ишлар вазирлиги маълумотларида айтилишича, Хўжанддаги портлаш, Каримовнинг ўлдирилишига алоқадорликда гумон қилиниб, уюшган жиноятчиликка қарши кураш бўлимининг изоляторида ҳибсда ушлаб турилган 5 кишини озод этиш мақсадида уюштирилган.\nХўжанд шахар касалхонаси бош врачи Хабиб Хамидовнинг Озодлик радиосига айтишича, касалхонага турли жароҳатлар билан 26 милиция ходими олиб келинган.\n- Портлаш юз берган вақтдан бошлаб касалхонага олиб келинган милиция вакилларидан икки нафари жон таслим қилди. Яна икки нафари кўзларидан ажради. Қолганларининг аҳволи турлича,- дейди касалхона бош врачи.\nУнинг сўзларига кўра, жароҳат олган бошқа милиция ходимлари шунингдек вилоят ва Ички ишлар бошқармаси касалхоналарига ҳам олиб боилган.\nТожикистон президенти Имомали Рахмон Хўжанд шахрида юз берган воқеадан кейин хукуматнинг шошилинч мажлисини чақиртирди. Мажлисда Хўжанддаги ҳуружни тергов қилиш учун махсус комиссия ташкил этилди.\nТожикистон Ҳавфсизлик кенгаши бош котиби Амирқул Азимов комиссияга раис этиб тайинланди. Комиссия аъзолари тушдан кейин Хўжандга етиб келди. Айни пайтда комиссия аъзолари вилоят хукумати биносида мажлис ўтказмоқда.\nХавфсизлик кучлари воқеа жойига етиб келган Озодликнинг тожик хизмати мухбири Қамари Ахрор ва мустақил журналист Тилав Раулзодани ҳибсга олди. Буни журналистларнинг воқеа жойини суратга олгани билан изоҳлаган махсус хизмат мулозимлари кўп ўтмай журналистларни қўйиб юборди.\nАйни пайтда воқеа жойи куч ишлатар идоралари томонидан ўраб олинган. Уч-тўрт километр масофадаги йўллар тўсилган ва машиналар ўтказилмаяпти.\nПортлаш оқибатида Уюшган жиноятчиликка қарши кураш бошқармаси минтақавий бўлими биносининг бир томонига қаттиқ шикаст етказилган ва девори қулаган. Беш юз метр ён атрофдаги турар жойлар дереза ойналари тўкилган, кардиология касалхонаси биноси жиддий зарар кўрган.\nХўжандга кириш ва чиқиш йўлларида хавфсизлик чоралари кучайтирилган.


АҚШ элчихонаси америкаликларни Афғонистонни зудлик билан тарк этишга чақирди - 07.08.2021, Sputnik Ўзбекистон\nЭлчихона Афғонистондан учиб кетиш учун ҳар қандай тижорий рейслардан фойдаланишни тавсия қилади. 07.08.2021, Sputnik Ўзбекистон\nТОШКЕНТ, 7 авг — Sputnik. Американинг Кобулдаги элчихонаси Афғонистондаги америкаликларни мамлакатни зудлик билан тарк этишга чақирди. Бу ҳақда дипломатик миссия сайтида хабар қилинди.АҚШ элчихонаси Афғонистондан учиб кетиш учун ҳар қандай тижорий рейслардан фойдаланишни тавсия қилади. Шу билан бирга, элчихона самолётга чипта харидга қилишга молиявий имкони бўлмаганларга қарз бериш туришга тайёрлигини билдирган.АҚШ ўз қўшинларини Афғонистондан олиб чиқиб кетишини эълон қилгач, мамлакатда толиблар* ўз ҳаракатларини фаоллаштирди. Афғонистон ҳукумати қатор туманлардаги назоратни қўлдан бой берган.* Россия ва қатор мамлакатларда тақиқланган террорчилик ташкилоти\nақш, афғонистон, толибон, элчихона\n© СС0 / Unsplash / Andrew RuizФлаг США\n© СС0 / Unsplash / Andrew Ruiz\nЭлчихона Афғонистондан учиб кетиш учун ҳар қандай тижорий рейслардан фойдаланишни тавсия қилади.\nТОШКЕНТ, 7 авг — Sputnik. Американинг Кобулдаги элчихонаси Афғонистондаги америкаликларни мамлакатни зудлик билан тарк этишга чақирди. Бу ҳақда дипломатик миссия сайтида хабар қилинди.\n"Элчихона америкаликларга жиноятчилик, терроризм даражаси юқорилиги сабабли Афғонистонга келиш хавфли эканлигини эслатади, мамлакатда бўлиб турганларни эса уни тарк этиш масаласини кўриб чиқишга чақиради", — хабарда.\nАҚШ элчихонаси Афғонистондан учиб кетиш учун ҳар қандай тижорий рейслардан фойдаланишни тавсия қилади. Шу билан бирга, элчихона самолётга чипта харидга қилишга молиявий имкони бўлмаганларга қарз бериш туришга тайёрлигини билдирган.\nАҚШ ўз қўшинларини Афғонистондан олиб чиқиб кетишини эълон қилгач, мамлакатда толиблар* ўз ҳаракатларини фаоллаштирди. Афғонистон ҳукумати қатор туманлардаги назоратни қўлдан бой берган.


Муслима аёлнинг дастури (23): Қасам аҳкомлари\nBy IxlosOrg on 01/08/2022 МАҚОЛАЛАР\nҚасам деб Аллоҳ номи билан ёки Унинг исмлари ва сифатларидан бири билан муайян ишни қилишга қасам ичишга айтилади.\nҚасамнинг уч тури бор:\nЛағв – беҳуда қасам. Тил ўрганиб қолганидан ўйламай-нетмай ичиладиган қасамга «беҳуда қасам» дейилади. Ҳар гапида “Йўқ, Аллоҳга қасам”, “Ҳа, Аллоҳга қасам”, деганга ўхшаш. Бундай қасамни бузган кишига каффорат вожиб бўлмайди. Бу ҳақда Аллоҳ таоло шундай марҳамат қилади: “Аллоҳ сизларни тилларингиздаги беҳуда қасамларингиз сабабли жазоламайди” (Моида, 89).\nҒамус – ёлғон қасам. Бўлиб ўтган иш учун билатуриб қасддан ёлғон қасам ичиш. У катта гуноҳлардан саналади. Бу ёлғон қасам кишини жаҳаннамга ботиргани, ҳалокатга дучор қилгани учун шундай (ғамус – ботирувчи) деб номланган.\nМунъақид – боғланган қасам. Бунда қасам ичувчи келгусида бир ишни қилиш ёки қилмаслигини таъкидлаш учун қатъит билан қасам ичади.\nГарчи ростгўй бўлса ҳам, бўлар-бўлмасга Аллоҳнинг исми билан кўп қасам ичиш ҳаромдир.\nЭҳтиёж туғилганда ростгўй бўлса, Аллоҳнинг исми билан қасам ичиш жоиз.\nБир киши Аллоҳнинг номига қасам ичса, унга рози бўлиш ва қасам ичувчи кишининг гапини қабул қилиш лозим бўлади.\nҚасам ичган аёл қасамининг устидан чиқса, унга бирон нарса вожиб бўлмайди. Агар қасамини бузса, унга каффорат ўташ шарт бўлади. Агар қасам ичишда “Иншааллоҳ” (агар Аллоҳ хоҳласа), деб истисно қилган бўлса, масалан, “Аллоҳга қасамки, шу ишни албатта қиламан, иншааллоҳ”, деган бўлса, сўнгра қасамига риоя қилолмаса, қасамини бузган ҳисобланмайди.\nБирон нарсани қилишга қасам ичган аёл қасамига “иншааллоҳ” сўзини қўшиб қўйгани афзал. Шундай қилса, борди-ю, қасамини бажара олмаса, унга каффорат ўташ вожиб бўлмайди. Бу ҳақда Пайғамбар саллаллоҳу алайҳи ва саллам бундай деганлар: “Ким бир нарсага қасам ичиб, (қасамининг сўнггида) иншааллоҳ, деса, (сўнгра қасамини бажаролмаса) қасами бузилган ҳисобланмайди” (Термизий ривояти).\nҚасамни бузиш гоҳида вожиб, гоҳида ҳаром, гоҳида жоиз бўлади.\nВожибни қилмаслик учун қасам ичган бўлса, қасамини бузиши вожиб бўлади. Масалан, қариндошлари билан алоқа қилмасликка қасам ичган бўлса ёки бирон ҳаром ишни қилишга қасам ичган бўлса, қасамини бузиши вожиб бўлади ва каффоратини ўтайди.\nБирон вожибни қилиш ёки ҳаромни тарк этиш учун қасам ичган бўлса, қасамини бузиши ҳаром бўлади. Бундай ҳолатда қасамига вафо қилиш вожиб бўлади, бузиш эса жоиз эмас.\nЖоиз ишни қилиш ёки қилмасликка қасам ичган бўлса, қасамини бузиши жоиз бўлади. Қасамини бузгани учун каффорат ўтайди.\nАллоҳ таолодан бошқанинг номига, масалан, омонатга, Пайғамбар саллаллоҳу алайҳи ва салламга (шунингдек, ота-онага, нонга, дастурхонга, пичоққа) қасам ичиш ҳаромдир.\nҚасамнинг каффорати қуйидагилардир:\nБиринчи: қасамини бузган киши ўнта мискинни таомлантириш, кийинтириш ёки қул озод қилишдан бирини қилиши ўртасида ихтиёрлидир. Буларни қила олмаса, ундан сўнг рўза тутиб беради.\nИккинчи: уч кун рўза тутиш.\nБунга далил Аллоҳ таолонинг ушбу сўзи: “Шундай экан, қасамнинг каффорати ўз оилангизни боқадиган ўртача таомлардан ўнта мискинга таом бериш ёки уларга кийим бериш ёхуд бир қулни озод қилишдир. Ким бу нарсаларни топа олмаса, уч кун рўза тутсин. Мана шу — қасам ичган ва уни бузган пайтингиздаги қасамларингиз каффоратидир” (Моида, 89).\nБу ўринда баъзилар хатога йўл қўйишади, рўза тутиш билан каффоратнинг қолган турлари ўртасида танлаш ҳаққим бор, деб ўйлайди ва таомлантиришга ёки кийим олиб беришга имкони бўлатуриб, рўза тутади. Бундай ҳолатда рўза тутиш етарли бўлмайди ва қасам каффорати зиммадан соқит бўлмайди. Чунки рўза тутиш таомлантириш, кийим олиб бериш ва қул озод қилишга қурби етмаганда жоиз бўлади. Бу каби нарсаларга эътибор бериш лозим.\nМискиннинг қорни тўядиган даражадаги кундузги ёки кечки таом бўлиб, бу ярим соъ (тақрибан бир ярим килограм) гуруч ва шунга ўхшаган нарсаларга тўғри келади. Қасам каффорати сифатида пул бериш ҳисобга ўтмайди, албатта таом берилиши лозим. Бошқа бирининг номидан вакил бўлиб, таом сотиб олиш учун пул бериш жоиз.\nБир аёл бир пайтнинг ўзида бир нечта нарсага қасам ичса, масалан, “Аллоҳга қасамки, емайман, ичмайман ва кийинмайман”, дегандан сўнг булардан бирини қилиб қўйса, унга битта каффорат вожиб бўлади. Қолганлари эса қасам бузилиши билан соқит бўлади, чунки улар битта қасам ичида эди.\nАгар бир ишга бир неча бор қасам ичса, масалан, “Аллоҳга қасамки, емайман”, деса, кейин бошқа сафар яна “Аллоҳга қасамки, емайман”, деб қасам ичса, сўнгра қасамини бузиб қўйса, унга битта каффорат ўташ вожиб бўлади.\nАгар бир қанча ишга бир неча бор қасам ичса, масалан, “Аллоҳга қасамки, емайман, Аллоҳга қасамки, ичмайман”, деса, сўнгра қасамини бузиб қўйса, ҳар қасамига биттадан каффорат ўташи вожиб бўлади.\nБир аёл бирон нарсага қасам ичиб, қасамининг охирида “иншааллоҳ”, деса, сўнг қасамига хилоф иш қилса, унга каффорат вожиб бўлмайди. Масалан, “Аллоҳга қасамки, иншааллоҳ фалон ишни қиламан”, деса-ю, сўнг қилмаса, каффорат вожиб бўлмайди.\nБир аёл қандайдир бир ишни қилмасликка қасам ичса, сўнг мажбурланган ёки унутган ҳолда ўша ишни қилса, тўғрироқ фикрга кўра, унга каффорат вожиб бўлмайди.\nAvvalgi maqolaҲидоя шарҳи | 339 | Ҳунармандчиликдаги шерикчилик | Шайх Содиқ Самарқандий\nKeyingi maqola Ақидати таҳовийя шарҳи | 108 | Шайх Содиқ Самарқандий


Тошкентнинг туртта тумани хокими узгартирилди — узбекистон — Все об Узбекистане\nТошкентнинг туртта тумани хокими узгартирилди — узбекистон\nУзбекистон пойтахтида туман хокимиятлари рахбарларини янгилаш жараёни давом эттирилмокда. Сешанба куни Юнусобод ва Чилонзор туманларига янги хоким тайинлангани маълум булган эди. Табиатни мухофаза килиш давлат кумитасининг собик раиси Бахтиёр Абдусаматов ва Давлат ракобат кумитаси собик рахбари Даврон Хидоятов мос равишда уларга хоким этиб тайинланди.\nТошкент хокимияти маълумотларига кура, яна туртта туман (пойтахтда жами 11 та туман мавжуд) — Миробод, Яшнобод, Учтепа ва Сергелида хам маъмурият рахбари узгартирилди.\nСергели туманига бунга кадар Тошкент хокимининг саноатни ривожлантириш, капитал курилиш, коммуникация ва коммунал хужалик масалалари буйича уринбосари булиб ишлаган Бахтиёр Рахмонов хоким булди. Унгача пойтахт хокимининг биринчи уринбосари, Миробод туман хокими лавозимларида ишлаган (туманнинг аввалги хокими — Фуркат Максудходжаев).\nМиробод туманига «Узбекистон темир йуллари» АЖ таркибига кирувчи Тошкент механика заводининг собик бошкарув раиси — бош директор лавозимида ишлаган Шухрат Пулатов рахбарлик килади (аввалги хоким — Шарофиддин Кодиров).\nЯшнобод туманига бунга кадар Узбекистон иктисодиёт вазири уринбосари лавозимида фаолият курсатган Дилмурод Турдиев хоким булди (аввалги хоким — Фаррух Хакимов).\nУчтепа туманига утган йилларда Мирзо Улугбек тумани маъмуриятини бошкарган Шавкатбек Иргашев хоким этиб тайинланди (аввалги хоким — Жовдатхон Иногомов).


Юртимиз ҳудудида йўл-транспорт ҳодисаси билан боғлиқ маъмурий ҳуқуқбузарликлар таҳлилига кўра, 2018 йилда 13701 та, 2019 йилда 24005 та, 2020 йилда 16023 та тан жароҳати билан боғлиқ бўлмаган йўл-транспорт ҳодисаси содир этилган. Ушбу маъмурий ҳуқуқбузарликлар Давлат йўл ҳаракати хавфсизлиги хизмати ходимлари томонидан расмийлаштирилиб, тегишлилиги бўйича кўриб чиқиш учун суд идораларига юборилган. Йўл-транспорт ҳодисаси иштирокчиларининг 40 фоизи бир-бирига эътирози йўқлиги ва мақсади суғурта товонини олиш эканлигини билдиришган.\nФуқаролик жамияти институтларини қўллаб-қувватлашнинг янги имкониятлари\nПарламент комиссиясининг навбатдаги йиғилишида айни шу масалалар муҳокама қилинди. Таъкидланганидек, бу ишларни ташкил этиш учун 2021 йил Давлат бюджетдан 60 миллиард сўм йўналтирилиши белгиланган.\nДепутатлар нодавлат-нотижорат ташкилотларини ривожлантириш бўйича таклифлар бердилар\nТадбирда қайд этилганидек, камбағаллик масаласи кредит, ижтимоий нафақа ёки уй бериш билан ўз-ўзидан ҳал бўлиб қолмайди. Бунинг учун таълим, соғлиқни сақлаш, касб-ҳунарга ўқитиш, ичимлик сув, энергия ва йўл инфратузилмаси билан боғлиқ комплекс муаммоларни ҳал этиб бориш керак. Камбағалликдан чиқиб кетиш учун энг муҳим омил инсоннинг интилиши, ўз кучига таянган ҳолда, аниқ мақсад сари ҳаракати бўлиши керак.\nФракция аъзолари: қонун лойиҳасидаги нормалар халқ манфаатларига хизмат қилиши керак\n“Адолат” СДП фракцияси аъзоси Дилмурод Исмоилов қонун лойиҳасини ишлаб чиқишда бир томонлама ёндошувдан қочишга ва жисмоний ва юридик шахсларга қўлланиладиган жарималар миқдорини асосли белгилаш лозимлигини айтиб ўтди. Бундан ташқари, депутат бундай жарималар қўллаш ваколатли давлат идоралари учун коррупияга йўл очиши мумкинлигини таъкидлади.


15 Июль 2020 09:39\nNUR-SULTAN. Kazinform – Нурсултон Назарбоев «Самруқ-Қазна» миллий фаровонлик жамғармаси бошқаруви раиси Ахметжан Есимовни қабул қилди, деб хабар беради Elbasy.kz.\nУчрашувда Елбасы ҳозирги иқтисодий инқироз жамғарманинг барча компанияларига таъсир кўрсатганини таъкидлади.\nА.Есимовнинг сўзларига кўра, Жамғарма компаниялар гуруҳи ходимларни қисқартиришга имкон бермади ва барча корхоналар ўз фаолиятини давом эттирмоқда. Бундан ташқари, «Самруқ-Қазна» миллий фаровонлик жамғармаси« АЖ бошқаруви раиси ички соғлиқни сақлаш тизимини қўллаб-қувватлаш бўйича олиб борилаётган ишлар тўғрисида ҳисобот берди.\nҚозоғистоннинг Биринчи Президенти «Самруқ-Қазна« АЖ коронавирус пандемиясига қарши курашда фаол иштирок этиши зарурлигини таъкидлади.\n«Жамғарма бошқаруви раиси сифатида мен «Самруқ-Қазна«нинг ички захираларидан йирик шаҳарларда - Нур-Султан ва Алматида иккита тиббиёт марказини қуриш учун маблағ ажратишни топшираман. Тиббий марказларнинг фаолияти илмий салоҳиятни сафарбар этишга қаратилади. Ушбу қадам келажак авлодни потенциал таҳдидлардан қутқаради. Ишончим комилки, Ҳукумат ва ҳокимлар ушбу ташаббусни қўллаб-қувватлайди», - деди Нурсултон Назарбоев.\nУчрашув охирида Қозоғистон Биринчи Президенти коронавирусдан вафот этганларнинг оилаларига яна бир бор таъзия билдирди ва қозоғистонликларни барча зарур хавфсизлик чораларига қатъий риоя қилишга чақирди.\nКалит сўзлар: Қабул, Тиббиёт,


Ўзбекистон Республикаси Жиноят кодексининг 166-моддаси 1-қисми (талончилик) билан жиноят иши қўзғатилган. Олиб борилган тергов-тезкор ... 2-қисми «в» банди (бир гуруҳ шахслар томонидан содир этилган талончилик) билан гумон қилинувчи тариқасида иштирок этишга жалб қилиниб, ...\nРеспубликаси Жиноят кодексининг 166-моддаси 2-қисми «в» банди (талончилик, бир гуруҳ шахслар томонидан олдиндан тил бириктириб) билан ... ҳаракатлари давомида А.А. ва Б.Д.лар муқаддам бир неча маротаба талончилик жиноятини содир этганликлари аниқланиб, уларга нисбатан Ўзбекистон ...\nтумани 9-мавзесида Жанубий Корея фуқароси Чон Б.И.га нисбатан талончилик ҳаракати содир этилганди. Номаълум кимса унинг бўйнидаги баҳоси ...\nХорижлик фуқарога таржимонлик қилган шахс талончиликда гумон қилинмоқда\nУч нафар шахси номаълум кимсалар пойтахтимизнинг Юнусобод туманида Покистон фуқаросини тунаб кетишди. Воқеага айбдор дея гумонланувчилар кузатув камералари ёзувлари орқали топилган.\n«Гоп стоп» жазосиз қолмайди. Уч йил олдинги жиноят аниқланди\n2016 йил 9 май куни Тошкент вилоятининг Юқоричирчиқ тумани Истиқлол қишлоғида номаълум шахслар Тошкент шаҳар Яшнобод туманида яшовчи Н.Э. исмли аёлни куч ишлатиш йўли билан қўрқитиб, ичида 600 000 сўм пули, 300 АҚШ доллари, фуқаролик паспорти ва «Samsung» русумли мобиль телефони бўлган сумкасини тортиб олиб кетганлар.\nБир неча йиллар аввал қилган талончилиги учун улар Италияда ҳам қидирилаётган экан.\n«Шўртангазкимё» мажмуаси ишчиси талончилар ҳужумига учради\n2019 йил 4 февраль куни Қарши шаҳрида фуқаролар А.К., Ш.А., Э.Н. ва Н.Ш.лар «Шўртангазкимё» мажмуаси ишчиси У.А.ни куч ишлатиш йўли билан қўрқитиб, 505 000 сўм пули ва «IPhone» мобиль телефонини олиб, воқеа жойидан яширинган.\nТадбиркорнинг оёғини синдириб, 17500 АҚШ долларини олиб қочган талончи ушланди\n29 ноябрь куни И.Э. ўз бошқарувидаги «Rаnge Rover» русумли автомашинада уйи олдига келган вақтида номаълум шахс унинг оёқ қисмига номаълум жисм билан уриб, автомашинасидан 17500 АҚШ долларини олиб, воқеа жойидан яширинган.


Миржалол Қосимов: "Нестеровнинг майдонга чиқиш-чиқмаслиги эртага маълум бўлади" / CHAMPIONAT.asia\nМиржалол Қосимов: "Нестеровнинг майдонга чиқиш-чиқмаслиги эртага маълум бўлади"\n“Бунёдкор” – “Бурирам Юнайтед” учрашувидан олдинги матбуот анжуманининг иккинчи қисмида “қалдирғочлар” иштирок этишди.\n- Бизни муҳим ва қийин ўйин кутиб турибди. Боиси, биринчи ўйинда ютқаздик. Рақиб яхши шаклланган, кучли жамоа. Бу жамоа гуруҳда Япония ва Хитой клубларини ортда қолдирди. Олдимизда чорак финалга чиқиш вазифасини қўйганмиз. Меҳмонда ҳам ёмон ўйин кўрсатмадик. Лекин иккита хато туфайли гол ўтказиб юбордик. “Бурирам” ўз ўйида бешта ҳимоячи билан ўйнади. Сафарда ҳам бизнинг ўйинимизни бузишга ҳаракат қилади. Мен эса ўз шогирдларимга ишонаман. Умид қиламан, биз ўзимизга керакли натижани қўлга киритамиз, - дейди Миржалол Қосимов.\n- Олександр Пишур ўтган ўйинда асосий таркибда майдонга тушмади. Бунинг сабаби нимада?\n- Узоқ йўл босиб ўтилгани учун у ўйинга тўлиқ тайёр эмасди. Биринчи бўлимда Камолиддин Мурзоев ҳужумда масъулиятни ўз зиммасига олиши керак эди. Иккинчи бўлимда кутилмаганда жарима тўпидан гол ўтказиб юбордик. Натижада Пишурни майдонга туширишга қарор қилдим. Битта таркиб билан йил давомида ўйнаб бўлмайди. Имкон қадар барчага ўйин амалиётини бериш керак.\n- Игнатий Нестеровни эртанги ўйинда кўришимиз мумкинми?\n- Игнатий ҳали ўйинга тўлиқ тайёр эмас. Олдимизда бир кун вақт бор. Нестеровнинг майдонга чиқиш-чиқмаслиги эртага маълум бўлади. Ҳозирда шифокорлар асосий дарвозабонимизни тайёрлашга ҳаракат қилишяпти. Биринчи ўйинда Муроджон Зухуров яхши ўйнади. Унинг анчадан бери ўйин амалиёти йўқлигини ва ўйин сафарда бўлганини инобатга олсак, у ёмон ўйнамади.\n- “Бурирам Юнайтед” жамоаси ҳақида нима дея оласиз?\n- Жамоада яхши таркиб йиғилган. Яхши савиядаги маҳаллий ва хорижлик футболчилар бор. Гуруҳ босқичи давомида жамоа жуда тартибли ўйин кўрсатиб, мураббийнинг барча кўрсатмаларига тўлиқ амал қилди. Биринчи ўйинда 7 ва 8-рақамли футболчилар дисквалификация туфайли ўйинни ўтказиб юборди. Еттинчи рақамли, испаниялик легионер яхши ўйинчи эканини гуруҳ босқичи ўйинларида кўрдик. Улар эртага ўйинга тушиб, жамоа ўйинини кучайтиришса керак. Шунга қарамай, биз ўз олдимизга қўйилган вазифани уддалашга ҳаракат қиламиз.\n- Жамоа гуруҳ босқичида уй учрашувларида ғалаба қозона олмади. Бунга эса, қайсидир маънода, майдон ҳолатининг яхши эмаслиги ҳам сабаб бўлганди...\n- Гуруҳдаги ўйинларга эътибор қаратсак, ўз уйимизда учта дуранг ўйнадик. Сафарда эса иккита ғалаба ва битта дуранг қайд этдик. Таиланддаги сафар ўйинида ютқаздик ва энди навбат ўз уйимиздаги ғалабага келди (кулади). Майдоннинг ҳолати анча яхшиланди, лекин ҳали 100 фоизга эмас.\n- Нестеровдан ташқари яна бошқа йўқотишлар борми?\n- Бор. Футбол тўқнашувли спорт тури. Анвар Ғофуров ва Фозил Мусаевда ҳам жароҳат бор. Эртага қайси футболчиларнинг майдонга тушиши шифокорлар билан бўлиб ўтадиган сўнгги суҳбатдан сўнг маълум бўлади.


Британия янги санкциялар жорий этган 206 киши орасида уч нафар ўзбекистонлик ҳам бор\nБритания Москва Украинага уруш очгани ортидан Россиядаги 206 жисмоний ва юридик шахс, жумладан, уларга алоқадор бўлганларга нисбатан янги санкцияларни жорий этди.\n13 апрель куни санкция жорий этилганлар орасида уч нафар ўзбекистонлик ҳам бор. Улар:\n-1959 йилнинг 22 декабрида Тошкентда туғилган Россия фуқароси, аммо айни пайтда Тошкент шаҳри Устабоев кўчасида истиқомат қилаётган Гулбаҳор Исмоилова,\n-келиб чиқиши ўзбекистонлик бўлган Россия фуқароси Саодат Нарзиева\n-1987 йилнинг 14 ноябрида Тошкентда туғилган, ҳозирда ҳам Ўзбекистон фуқароси бўлган, аммо Лондондаги Stafford Place кўчасида яшовчи Нигина Зоировалардир.\n“Газета. уз”нинг ёзишича, Гулбаҳор Исмоилова россиялик миллиардер Алишер Усмоновнинг синглисидир. Британия Ташқи ишлар вазирлигининг билдиришича, Алишер Усмонов санкциялар рўйхатига киритилганидан сўнг бир қатор активларини Гулбаҳор Исмоилова номига ўтказиб берган. Жумладан, Исмоилова «Дилбар» яхтасининг ягона эгаси ҳисобланади.\nИсмоилованинг Британиядаги барча активлари музлатилган ва унга мамлакатга кириш тақиқланган. Гулбаҳор Исмоилова Тошкентдаги Федорович номидаги клиник санаторий акцияларининг 82,1 фоизига ҳам эгалик қилади.\nСаодат Нарзиева ҳам Алишер Усмоновнинг синглисидир. Очиқ манбалардаги айрим маълумотларга ишонилса, касби гинеколог бўлган Саодат Нарзиева Швейцариядаги энг йирик банклардан бири бўлган Credit Suisse банкида 2 миллиард долларлик ҳисобга эга.\n“Газета.уз”нинг ёзишича, Саодат Нарзиева Тошкентда акушер-гинеколог бўлиб ишлайди. У Humon Quality хусусий клиникасининг эгасидир.\nБритания Ташқи ишлар вазирлиги унинг Британиядаги активларини ҳам музлатган ва мамлакатга киришини тақиқлаган.\nБритания Ташқи ишлар вазирлиги санкциялар рўйхатига киритилган учинчи ўзбекистонлик Нигина Зоировани россиялик миллиардер, “Альфа-банк” акцияларининг асосий эгаси Михаил Фридман билан афилланган шахс сифатида тилга олган.\nБританиянинг билдиришича, Михаил Фридманга нисбатан санкциялар жорий этилгач, Нигина Зоирова бирданига учта ширкатнинг хўжайинига айланиб қолган. У Британияда Фридман номидан фаолият юритаётгани аниқланган. Зоировага қарашли активлар ҳам музлатилган.\nБритания Москва 24 февралда Украинага уруш очгани ортидан 13 апрелда Россияга нисбатан навбатдаги санкциялар пакетини жорий этди. Мазкур санкция рўйхатига 206 жисмоний ва юридик шахс киритилган.\nУлар орасида ЛУКОЙЛ президенти Вагит Алекперов, АФК "Система" ширкати директорлар кенгаши раиси Владимир Евтушенков, давлат думаси депутати ва машҳур хоккейчи Вячеслав Фетисов ҳам бор.\nБундан ташқари Украина махсус хизматлари томонидан аввалроқ ҳибсга олинган ва Путиннинг биродари экани айтиладиган россияпараст сиёсатчи Виктор Медведчук ҳам санкциялар рўйхатига киритилди.\nРоссия Украинага бостириб кирганидан сўнг Европа Иттифоқи ва Ғарб давлатлари қаторида Британия ҳам Россияга нисбатан қатор санкцияларни жорий этган ва уларни кучайтириб бормоқда.\nЛондон аввал Россиядан нефть ва газ сотиб олишга эмбарго киритган. Бундан ташқари Россия президент Владимир Путиннинг қизлари ва ташқи ишлар вазири Сергей Лавровга нисбатан санкция эълон қлган.


ИСЛОМ КАРИМОВ ОЗОД ВА ОБОД ВАТАН, ЭРКИН ВА ФАРОВОН ҲАЁТ — ПИРОВАРД МАҚСАДИМИЗ 8\nИслом Каримов. Озод ва обод Ватан, эркин ва фаровон ҳаёт — пировард мақсадимиз\nОЗОД ВА ОБОД ВАТАН, ЭРКИН ВА ФАРОВОН ҲАЁТ — ПИРОВАРД МАҚСАДИМИЗ\nISBN 5-640-02822-Х Тошкент\nИРОДА ВА ИЙМОН-\nМаълумки, 1999 йилнинг 16 февраль куни соат 11 да Ватанимиз пойтахти Тошкентда Вазирлар Маҳкамасининг 1998 йил якунларига бағишланган мажлиси бўлиши керак эди. Мажлисда мамлакат раҳбарияти, вилоят ҳокимлари, республика миқёсидаги идора ва ташкилотларнинг раҳбарлари, оммавий ахборот воситаларининг вакиллари ҳозир бўлган эдилар. Йиғилишда Ўзбекистон Республикаси Президенти Ислом Каримов маъруза қилиши кутилаётган эди.\nМажлис бошланишига 5 дақиқа қолганда Вазирлар Маҳкамаси биноси пойида ва шаҳарнинг яна беш жойида кучли портлашлар юз берди. Кейинги воқеалар тафсилоти, бу қўпорувчилик хуружларини кимлар ва қандай ёвуз ниятда уюштиргани бугунги кунда жамоатчиликка яхши маълум.\nШуни алоҳида қайд этиш лозимки, бу машъум воқеалар мамлакатимиз ҳаётини издан чиқаролмади, халқимиз қалбига ваҳима ва саросима сололмади. Икки соатдан сўнг Вазирлар Маҳкамасининг йиғилиши Олий Мажлис биносида ўтказилди. Мажлисда Президент Ислом Каримов кун тартибидаги масалага ўтишдан олдин рўй берган фожиали воқеалар хусусида нутқ сўзлади.\nҲали ҳаяжонлар сўнмасдан туриб, ҳеч қандай тайёргарликсиз, юрак-юракдан, катта эҳтирос билан сўзланган бу нутқ нафақат залдагиларни, балки бутун халқимизни ларзага солди. Чунки Юртбошимизнинг бу оташин сўзларида айни пайтдаги долзарб вазифалар билан бирга ҳаётнинг маъно-мазмуни, инсон умрининг қадр-қиммати, Ватан ва миллат тақдири ҳақида теран фалсафий фикрлар ҳам билдирилди.\nАвваламбор, менинг сизларга айтадиган гапим шуки, нима учун\nхомуш кўринасизлар? Журъатли, довюрак одамлар бўла туриб,\nбугунги рўй берган ҳодисалардан қандайдир ташвиш ёки саросимага тушиш - бизнинг миллатимиз табиатига, шаънига тўғри келмайди. Айниқса, бугунги Ўзбекистон сиёсатини олиб бораётган, халқимиз, юртимиз учун, Ватанимиз учун қилинаётган ишларнинг етакчилари бўлмиш фидойиларга ярашмайди.\nСизларга ҳозир айтмоқчи бўлган асосий гапим шуки, бундай ҳолатларни, яъни бугун юз берган ҳодисаларни, албатта, ҳеч биримиз кутмаган эдик.\nНега деганда, бунинг ўзи ваҳшийлик, ёвуз ҳаракатлар, ёвуз ниятларнинг ҳеч ақлга сиғмайдиган бир намойиши. Такрор айтаман, ҳеч ким, авваламбор халқимиз буни кутмаган эди.\nЛекин бизнинг вазифамиз, бу ерда ўтирган раҳбарларнинг вазифаси шундан иборатки, юртимиз, халқимиз бошига тушадиган ҳар қандай хавф, бало-қазоларга қарши тайёр туришимиз зарур. Ҳар қандай кутилмаган ҳодисаларга қарши бизнинг иродамиз бақувват бўлиши керак.\nНегаки биз ҳақли сиёсат олиб боряпмиз, халқимизни ҳимоя қиляпмиз. Олдимизга улуғвор мақсадлар қўйиб, муқаддас орзу- ниятлар билан яшаяпмиз. Яъни ҳаётимизни фаровон ва эркин қилиш йўлида, юртимиз учун, халқимиз учун, керак бўлса жонимизни ҳам фидо этишга тайёр эканимизни ҳар қадамда амалий ишлар билан исботлашимиз керак.\nШу каби мудҳиш ҳодисалар рўй берганда ўзимизни йўқотмасдан, иймон-эътиқодимизни сақлашимиз керак. Бизга қасд қилган ғаразли кучларга қарши ўзимизнинг мустаҳкам жипслашганимизни намоён этиб, жамоатчилик, халқимизнинг ишончини оқлашимиз керак. Бундай пайтларда ҳар қайси миллатнинг, ҳар қайси халқнинг иродаси ва иймон-эътиқоди синалади.\nБиз мана шу етти ярим йил давомида кўп машаққатли йўллардан ўтдик. Бошимизга турли синовлар тушди, бизни чалғитишга уринадиган, йўлдан урадиган, керак бўлса, ёвуз ниятларини ҳам бизга намойиш қилишдан тап тортмайдиган ҳар хил кучларни, оқ-қорани кўрдик, яхши-ёмон кунларни бошимиздан кечирдик.\nБиз бугун қандай ютуқларга-натижаларга эришаётган бўлсак -\nбу барчага аён. Бошқаларга нисбатан бизнинг ҳаётимиз қадам- бақадам, кундан-кунга яхши бўлаётганини кўролмаётган кимсалар ҳар қандай жирканч ишга ҳам қўл уришга тайёр эканини биз олдиндан тасаввур қилиб, билиб олишимиз керак. Ва ана шундай кучларга қарши, яна бир бор айтаман, иймон-иродамизни бақувват қилишимиз керак.\nОрқамизда ким турибди? Тоғдек халқимиз турибди. Тоғни ким ҳам ўрнидан сура олиши мумкин, халқни ким ҳам бу танлаган йўлидан қайтара олиши мумкин? Ҳеч ким! Мен мана шу минбардан туриб, мана шу дақиқаларда айтмоқчиман: кимки ўз йўлидан қайтса, у\nТанлаган йўлимиз енгил ва осон эмаслигини ҳаммамиз олдиндан билардик. Мен ҳозир мана шу лаҳзаларда рўй берган ҳодисаларни таҳлил қилиш, бугунги ҳодисаларнинг туб сабаблари тўғрисида батафсил гапириш, уларнинг орқасида кимлар тургани ҳақида сизларга ўз фикримни, ўз қарашимни билдириш ниятидан йироқман. Нимага деганда бу масалаларни албатта чуқур ўрганишимиз керак. Бу ҳодисаларнинг ҳали илдизига етиб боришимиз керак.\nАммо бир фикрни аниқ айтишим мумкин. Бизда бир бепарволик кайфияти борки, мен бу ҳақда доимо огоҳлантириб келаман. Лекин одамнинг бошига синов ёки кулфат тушмаса, кўзи очилмас экан.\nАсрлар давомида кўп қийин, оғир кунларни кўрган халқимиз мана шундай ҳикматли бир мақолни айтган: "Бошга тушганни кўз кўради". Бу мақол мағзини ҳар ким чуқур ўйлаб кўрса, унинг тўғрилигига иқрор бўлиши, агарки бошига бир кулфат тушса, хаёлига келтириши табиий ҳол.\nМақсадимизга эришиш йўлида қилаётган ишлар билан бир қаторда, боя айтганимдек, бизда қандайдир лоқайдлик, бепарволик кайфияти пайдо бўлганки, кўпинча ҳамма ишлар худдики ўз йўли билан, осонлик билан амалга ошяпти, деб ўйлаймиз.\nМана, қаранглар, тинчлик-осойишталик, барқарорлик шароитида яшаяпмиз. Худога шукр, ҳаётимизда тинчлик-хотиржамлик ҳукм сурмоқда, деган гапларни ҳар қадамда эшитиб турамиз. Аслида бу ҳам авваламбор Парвардигоримизнинг неъмати. Одамзот табиати\nтинч-тотув ҳаётни хуш кўради, бундай ҳаёт унинг ички дунёсига,\nхоҳиш-иродасига, интилишларига тўғри келади. Нега деганда, ҳар бир инсон, миллатига, жинсига, динига қарамасдан, нимани хоҳлайди? Инсон яна нимани истайди? Бола-чақасининг бахтини кўришни, эзгу ниятларини амалга оширишни истайди. Шунинг учун ҳам тинчлик- осойишталик одамзот учун табиий бир ҳол. Лекин, минг афсуски, бундай ҳол гўё ўз-ўзидан, ҳеч қандай қийинчиликсиз, ойдан тушгандек юз беряпти, деб ўйлаймиз баъзан... Очиқ айтиш керак: шундай кайфият бизда бир касалликка айланди.\nБунақанги беғамликка дуч келганда беихтиёр: "Эй одамзот, теварагингга қара, нима бўляпти? - деб хитоб қилгингиз келади. - Ахир, ён-атрофингда нотинчлик, тўс-тўполон, одамлар бир-бирини ўлдиряпти - мана, йигирма йилдирки, Афғонистонда уруш кетяпти, етти йилки, Тожикистонда нотинчлик. Шуларга қараб фикр қил, кўзингни оч".\nЖануб томонда жойлашган баъзи бир экстремистик кучлар, ўзларича, Ўзбекистон энди мустақил, эркин бўлди, биз ҳам шундан фойдаланиб ҳукмимизни сурайлик, уларни ўз йўлимизга юрғизайлик, уларнинг бойлигидан фойдаланайлик, деган хомхаёлда юргани барчамизга аён бўлиши керак. Бизнинг ҳаётимизда ислом давлатини, ислом ақидаларини жорий қилиб, улар бу ерда ўз сиёсатини, ўз ҳукмронлигини ўрнатмоқчи бўлади.\nБиз эса, таассуфки, уларнинг бундай ёвуз ниятлари ва ҳаракатларидан бехабардай юрамиз. Нима учун? Ахир, ҳаёт ҳамма нарсага одамларнинг кўзини очиб беради-ку! Мен бир нарсага ачинаманки, фақатгина одамлар бошига мана шундай фожиа, кулфат тушгандан кейин биз кўзимизни каттароқ очиб қарагандай бўламиз.\nМен, эй одамзот, огоҳ бўлинглар, огоҳ бўлинглар, огоҳ бўлинглар, деб доим куйиб-ёниб даъват этаман. Бу гап эҳтимол баъзи бировлар учун ортиқчадай туюлар. Лекин мен огоҳлик, огоҳ бўлиш ҳақида гапирганимда бугунгига ўхшаш воқеаларни назарда тутаман. Нега деганда, бир бегуноҳ одамнинг ўлими - бу кечирилмас фожиа. Чунки инсон табиати ноҳақлик, зулмни қабул қилмайди. Авваламбор, Худонинг ўзи буни қабул қилмайди.\nЯна такроран айтмоқчиманки, бугун кўпгина жойларда\nҳаётимизда ана шундай бепарволик, фақат ўзини билиш, фақатгина\nўзини ўйлаш, ўзи билан банд бўлиш кайфиятлари пайдо бўлди. Ҳаммаси ўзича кетяпти-ку, бугун кечаги кунга нисбатан ўсиш бор, пировард мақсадимизга ҳали тўла эришмаган бўлсак-да, сезиларли суръатлар билан ривожланяпмиз, яна нима керак, деган қарашлар бизнинг сезгир, ҳушёр бўлишимизга халақит бераётганини пайқамасдан қолдик.\nҲолбуки, бу тинчлик учун курашиш керак, бу тинчлик учун, айтайлик, зарур бўлса, жон бериш керак. Тинчлик учун инсон ўзининг бутун кучини, ақл-идрокини сафарбар этиб, ҳаракат қилиши, меҳнат қилиши керак. Бу ҳаётни ҳимоялаш керак. Ҳимоялаш деганда мен нимани назарда тутяпман? Тинчлигимизни ҳимоя қилишимиз керак. Келажак авлодимизни ҳимоялашимиз керак. Оиламизнинг тинчлигини ҳимоялашимиз керак.\nҲимоя дегани нима? Ҳимоя дегани - аввало, огоҳ бўлиш дегани. Мана шу каби бемаъни ишларни, қабиҳ ниятларни сездингми, ёвуз кучларнинг хатти-ҳаракатини, башарасини кўрдингми, бепарво бўлма! Нимага деганда, эртага шулар туфайли сенинг бошингга кулфат тушиши мумкин.\nБепарволик ҳеч қачон яхшиликка олиб келмаган. Кўҳна тарих бу борада бизга кўп сабоқ беради. Бизнинг миллатимиз, халқимиз оғир ва машаққатли тарихни бошидан кечирди. Фарзандларимизга шу тарихни ҳаққоний тарзда ўргатиш, мактабларда ўқитиш, китоблар, матбуот, телевидение орқали яққол кўрсатиш керак.\nГоҳ-гоҳ журналистларга, боринглар, Афғонистонни, у ердаги аҳволни кўринглар, билинглар, дейман. Телевизорда кўрсатинглар, одамлар қандай ҳаёт кечиряпти, бегуноҳ инсонлар нобуд бўлиб кетяпти, деб айтаман. Нима учун кўрсатмайсизлар? Нима учун шу тўғрида гапирмаймиз? Бир воқеани билиш учун одам уни ўз кўзи билан кўриши керак, кўзини очиб қараши керак.\nХуддики биз бир орол сифатида алоҳида яшаяпмиз: атрофимизда шундай нохуш ишлар, шунча ёвузликлар бўляпти, кишиларнинг тинчлиги бузиляпти, ҳар қадамда беқарорлик, одам ўлдириш, инсон ҳаётини икки пулга олмаслик каби ҳолат ҳукм суряпти-ю, гўё уларнинг бизга дахли йўқдай, биз беғам-бефарқ\nўтирибмиз. Шу тўғрида гапириш керакми-йўқми? Нега ҳеч ким бу\nишни қилмайди, ҳаётнинг аччиқ ҳақиқатини кўрсатмайди?\nБугун нима қилишимиз керак? Биринчи навбатда ҳар қайси маҳаллада, ҳар қайси қишлоқда, керак бўлса, ҳар қайси хонадонда барчамиз бу ҳақда яна бир бор ўйлаб кўришимиз, очиқ фикр алмашиб олишимиз зарур. Барака топгурлар, биз бугунги ҳаётга эришгунча қанча-қанча пешона теримизни тўкдик, қанча-қанча синовлардан ўтдик, қанча-қанча оғир машаққатларга сабр-тоқат билан бардош бердик, қандай қийин кунларни бошимиздан кечирдик. 1990 йилларни эсланг, Фарғона фожиаси, Ўш, Ўзган воқеаларини яна бир бор кўз ўнгингизга келтиринг. Айтинглар, шулар ҳақида ўйламаслик - ҳозирги кунларнинг қадрига етмаслик эмасми?..\nБугун мана, қаранг, осмонимиз мусаффо, заминимиз тинч. Мен ўзимга гоҳ-гоҳ бериб турадиган бир саволни мана шу минбардан туриб сизларга ҳам бермоқчиман. Бундай мусаффо, тиниқ осмон, бугунги ҳаётимиз учун ҳар куни эрталаб туриб, покланиб, Худога минг бор шукроналар айтишимиз керакми-йўқми? Бир вақтлар бир бурда нонга муҳтож бўлиб юрганимизда, очликдан ўлиб кетмаганимиз учун шукроналар айтардик. Мана, бугун ҳамма нарса бор, одамларнинг юришини, кийинишини кўринглар, одамларнинг яшашини, ейиш-ичишини кўринглар.\nАлбатта, ҳали кўп камчиликларимиз ҳам бор, олдимизда турган мақсадларга эришиш учун ҳали кўп меҳнат қилишимиз керак. Буни ҳеч ким инкор қилмайди. Кўп нуқсонларни, хатоларни бартараф қилишимиз, ҳаммамиз фидокор бўлишимиз зарур. Биз орзу қилган фаровон, эркин турмушга етиб бориш учун ҳали анча-мунча қийинчиликни бошимиздан кечиришга тўғри келади. Лекин бугунги ҳаётимизнинг, Худо барчамизга берган неъматларнинг қадрига етишимиз керакми-йўқми?\nБу гапларни айтишдан мақсад нима? Сабаби шуки, ҳамма нарсани тушуниш, билиш учун яна бир бор ўзимизга қарашимиз, воқелигимизни танқидий кўз билан баҳолаб, ҳозирги ҳаётимизни қадрлай оляпмизми, бугунги куннинг қадрига етяпмизми-йўқми, деган саволларга жавоб қайтаришимиз зарур.\nНега деганда, шу ҳақиқатни сезган, уни қалбидан, юрагидан\nўтказган одам ҳаётни ҳимоя қилишга тайёр бўлади. Ҳар қандай\nбосқинчи, ҳар қандай товламачи, ҳар қандай разил кучларга қарши чиқишга ҳам кучи етади ва керак бўлса, бизлар олиб бораётган сиёсатни қўллаб-қувватлайди. Шундагина ҳар бир фуқаро муқаддас ислом динимизни ниқоб қилиб олиб, бизнинг тинчлигимизни бузишга ҳаракат қилаётган кучларга қарши ўз фикрини, аниқ муносабатини билдиради.\nБиз бугунги машъум ҳодисаларнинг илдизига албатта етиб боришимиз керак. Мана шундай қабиҳ усул билан - балки буни усул деб ҳам бўлмас - шундай аблаҳона намойиш билан бизни танлаган йўлимиздан қайтариш, қўрқитиш, ваҳимага солиш мақсади орқасида кимлар турганини очиб беришимиз зарур. Мен шуни ўзимга аниқ тасаввур қиламан. Бугунги қабиҳ ҳаракатларнинг асосий мақсади менга қарши, мени йўқ қилишга қаратилган.\nЧунки мен бошлиқман, бинобарин, кимгадир ёқаман, кимгадир ёқмайман. Қандайдир кучларнинг йўлини тўсиб турибман. Мен раҳбарман, халқимизнинг ишонч-иродаси билан сайланган одамман. Демак, юртимиздаги ҳаёт учун, барқарор турмуш, тинчлик- осойишталик учун авваламбор мен жавобгарман. Билмадим, гапимни қандай тушунасизлар, лекин бу бинода, шу минбардан туриб ёлғон гапириш мумкин эмас. Негаки бу залда халқ ноиблари - халқ вакиллари ўтиришибди. Улар юртимизнинг турли шаҳар- қишлоқларида, бевосита халқ орасида меҳнат қилишади ва айтиш мумкинки, улар сиймосида халқимизнинг нафаси, аждодларимизнинг руҳи мана шу зал, шу бинода парвоз қилиб юрганига менинг ишончим комил.\nБу улуғ даргоҳда фақат рост гапириш керак. Бу даргоҳда одамлар ҳақида, уларнинг дардини ўйлаб, ярасига малҳам бўлиш ҳақида гапиришимиз керак. Бу бино халқнинг бутун дарду армонларини, орзу-умидларини мужассамлаштирадиган маскан, десам, тўғри бўлади. Бугун шу минбарга чиққан ҳар бир инсон виждонан гапириши керак. Чин қалбдан гапириши керак.\nМен шу юксак минбардан туриб айтмоқчиманки, мавжуд тинчлик, барқарорликни сақлаб қолиш учун, эртанги кунимизни ҳимоя қилиш учун мен жонимни ҳам беришга тайёрман! Бу шунчаки\nқуруқ гап эмас. Бу - қалбимдан, бутун вужудимдан чиққан гап. Шу\nмуносабат билан бир фикрни айтмоқчиман: шахс сифатида, инсон сифатида менга суиқасд қилиш бошқа, халқимизга, олиб бораётган сиёсатимизга суиқасд қилиш - бу мутлақо бошқа нарса.\nМени қийнайдиган, қалбимни ўртайдиган энг оғир фожиа шуки, бугунги машъум воқеалар туфайли қанча бегуноҳ одам ҳалок бўлди, ота-она, оила, бола-чақаси бағридан жудо бўлди? Уларни кутилмаган мотамга солди. Нима учун? Уларнинг гуноҳи нима?\nБу машъум, разил ишни бажарганлар ва уларнинг ортида турган кучлар ўйламайдики, ахир бегуноҳ одамнинг ўлими учун нафақат бу дунёда, у дунёда ҳам муқаррар жавоб бериш керак-ку! Бугун ҳеч қандай айби йўқ, тинч юрган одамларнинг қони тўкилди. Майли, душман бўлса, менга душман бўлсин, лекин бу одамларнинг гуноҳи нима? Нима учун улар ёвуз қотиллар қўлида қурбон бўлиши керак?\nШуни яна бир бор таъкидламоқчиман: агар бу ёвуз ният ва ҳаракатлар ортида фақат Президентга суиқасд қилиш мақсади бўлса, мен буни тушунишим мумкин. Қабул қилишим эмас, тушунишим мумкин. Бу курашда қурбонлар ҳам бўлиши мумкин. Мана шу сиёсатнинг бошида турган, уни амалга оширадиган, қалбидан, юрагидан ўтказадиган, керак бўлса, шу сиёсатни охирига етказиш учун, фаровон ҳаёт, улуғ келажак учун жонини, бутун борлиғини беришга тайёр бўлган одамга қарши курашиш - бу ҳам тарихда бўладиган ҳодисалар сирасига киради. Аммо қарши чиқса, курашмоқчи бўлса, очиқ майдонга чиқмайдими? Бундай қабиҳ, ғирром йўл билан эмас, ошкора, қонуний йўл билан курашса бўлмайдими? Яна бир бор айтаман, нима учун бегуноҳ одамларнинг қони тўкилиши керак? Ким жавобгар бунга?\nАлбатта, талафотлар битиб кетади, шикастланган бинолар тикланади. Лекин мени бир савол қийнайди: ҳалок бўлган одамларнинг оила аъзолари, қариндош-уруғлари, яқинлари, ёру биродарлари юзига қандай қарайман? Уларнинг айби нима?!\nСизларга очиқ айтишим керак: мен ақлли, кўпни кўрган баъзи одамлардан "Сенга нима керак? Нима қиласан ҳамма нарсага ўзингни уриб? Нима қиласан ўз принципингда бунчалик қатъий туриб? Сиёсатда андиша, муросаи мадорага риоя қилсанг бўлмайдими,\nўзингни ўтга-чўққа уриб нима қиласан, бари бир бу ҳаётни ўзгартира\nолмайсан", деган гапларни кўп эшитганман. "Минг йиллардан буён ҳаёт шу тарзда давом этиб келяпти, уни ўзгартириб бўлмайди,нима қиласан ўзингни бунчалик куйдириб, жонингда қасдинг борми?" деган гапларни ҳозир ҳам айтиб туришади.\nБуларга жавобан мен шу фурсатдан фойдаланиб айтмоқчиманки, одамлар ҳар хил бўлади. Борингки, мана шундай ҳаракатлар билан бировни қўрқитиш, йўлидан қайтариш мумкиндир. Лекин баъзи бир одамлар борки, уларни асло ўзгартириб бўлмайди, жумладан, менга ўхшаган одамни ўзгартириб, йўлидан қайтариб бўлмайди!\nМенинг ҳаётим - иш, уй. Шу халқ, шу миллат ташвиши. Менда яна нима бор, қандай ҳузур-ҳаловат бор? Ўйлайман. Кўп ўйлайман, кечалари ухламасдан чиқаман баъзан. Менинг ҳам болаларим, учта набирам бор. Мен ҳам болаларимнинг бахтини кўрмоқчиман, набираларимни уйлантирмоқчиман. Бу ҳам табиий бир орзу. Лекин бунга ниманинг эвазига, қандай қилиб эришиш мумкин? Ўз эътиқодини, ўзининг иродасини, иймонини сотиб ҳам бунга етиб бориш мумкин. Лекин, ўйлайманки, ҳар қайси иродам бор, иймоним бор, деган виждонли одам бу йўлга асло кўнмайди, рози бўлмайди. Менинг шу гапимга, ҳозир билдирган фикримга онгли яшайдиган, иймони бутун одамлар қўшилади, деб ўйлайман.\nМен яна бир масала хусусида кўп фикр қиламан: одамзот бу ҳаётдан ҳар хил яшаб ўтиши мумкин. Инсоннинг ёши улғайган сари бу ҳақда кўпроқ ўйлайди. Кимдир эрталаб туради, кечгача ҳар хил юмушлар, керак-нокерак ташвишлар билан банд бўлади. Лекин ҳаётнинг мазмуни ҳақида ўйлаб кўрмайди. Ҳаётда бўладиган воқеа- ҳодисаларни юракдан қабул қилиш, ҳис қилиш туйғусини Худо ҳаммага ҳам беравермайди. Бу ҳам табиий ҳол. Аллоҳ таоло ҳаммамизни ҳар хил қилиб яратган. Лекин бугунги кунда кўпчилик, аксарият халқимиз орасида, Ватан, эл-юрт ҳақида, иймон ҳақида, шу тушунчаларни фарзандларимиз, ёшларимиз онгига сингдиришга ҳаракат кучаймоқда. "Ҳаётнинг мазмуни нимадан иборат?" деб бош қотирадиган, ўзини ўзи қийнайдиганлар сони кўпайиб боряпти. Ўйлайманки, ана шу руҳда тарбия топадиган ёшларимизнинг эртанги куни ёруғ бўлади.\nКўпгина одамлар ўз умрининг охирида: "Мен ҳаётимни қандай\nкечирдим, бошқалар эса қандай ўтказди?", деб ўзига ўзи савол беради. Мен умрбод ўзимни қийнаб, азалий муаммоларга жавоб топаман, деб яшадим, булар эса ҳаётнинг барча лаззатларидан, яхшиликларидан, қулайликларидан баҳраманд бўлиб яшади, деган саволларга дуч келади.\nХўш, ўйлаб кўрайлик, аслида ким бахтли? Бу икки тоифа инсондан қай бири бахтли?\nМен ўйлайманки, авваламбор ҳаёт мазмунини ўйлаб яшаган одамлар бахтли. Бу ҳаётдан енгил-елпи яшаб ўтиш ҳам мумкин. Аммо ҳаётнинг моҳияти, умр маъноси, охират ҳақида қайғурадиган, келажак мазмуни, фарзандлар истиқболи ҳақида ўйлайдиган, нима қилсам шу болаларим мендан кейин бахтли-саодатли, соғ-саломат, тўқ-фаровон бўлади, деган ташвиш билан яшайдиган одамларнинг сони эса, ишончим комилки, кўпроқ. Бундай одамларни ўзгартириш қийин. Мен ҳам шундай одамман. Худо таоло мени шундай қилиб яратган. Хоҳлардимки, мени ҳаёт ҳам, халқимиз ҳам шундай қабул қилсин.\nАгар одамнинг бахти нимада, деб сўралса, мен кимки ўз ички дунёси, бошқача айтганда, иймон-эътиқоди амрига бўйсуниб яшаса, шундан розилик, қаноат туйса, шубҳасиз, ана шундай инсон бахтлидир, деб жавоб берган бўлардим.\nИнсон ўз виждони, иродаси, иймонига қулоқ солмасдан ҳаёт кечирса, ўйлайманки, охир-оқибатда, боши ташвишу ғурбатдан чиқмай қолади, пушаймонлик ва надоматлар ўтида ёниб-куяди, ўзидан ўзи, ўтган умридан норози бўлади.\nБугунги воқеалар муносабати билан айрим одамлар хавотирга тушиб, кўнглида ҳар турли саволлар пайдо бўлиши мумкин. Шуни инобатга олиб, айтмоқчиман: бу ёвуз ҳаракатни содир этган кучларнинг яна бир мақсади - одамларни қандайдир ваҳимага солиш, халқимизни, авваламбор Тошкент аҳолисини саросимага тушириб, юрагига ғулғула солиб, шу орқали ҳозирги ҳаётимизга, олиб борилаётган сиёсатга кишиларнинг ишончини сусайтириш. Бугун амалга ошираётган бунёдкорлик ишларимизга, мустаҳкамланиб\nбораётган иродамиз, иймон-эътиқодимиз, айниқса келажакка бўлган\nишончимизга зарба беришдир.\nБугунги учрашувдан асосий мақсад - телевидение, радио, матбуот воситалари орқали халқимизга бугунги воқеалар тўғрисида ҳақиқий маълумот бериш, одамларимизни ваҳимага тушмасликка, саросимага берилмасликка, барқарорликни сақлашга чақириш, ёвуз ниятли кимсаларнинг кирдикорларига қарши иродамизни янада бақувват қилишга даъват этишдан иборат. Бу тўғрида энг таъсирчан, энг самарали воситаларни қанча тез ишга сололсак - шунча яхши. Мен матбуот ходимларидан бу бўлган воқеа ғаразли кучларнинг қабиҳ бир намойиши эканини халққа етказиш ва тўғри тушунтиришни илтимос қиламан.\nМен барчангиздан бир нарсани сўрайман: ваҳимага тушмаслик керак. Ҳеч ким ваҳимага берилмасин, токи юрагимизда ғулғула пайдо бўлмасин. Аксинча, одамларда бу разил қўпорувчилар ва уларнинг ортида турган кучларга нисбатан қаҳр-ғазаб уйғотиш керак, бугунги ҳаётни, тинчликни, барқарорликни, осойишталикни қадрлашга, ҳар қайси хонадон, маҳалла, қишлоқдаги осудалик, бир-биримизга бўлган меҳр-оқибатни янада мустаҳкамлашга ҳаракат қилишимиз керак. Жамоатчилигимизга, бутун халқимизга телевидение орқали айтадиган гапим шу - қалбингизга ваҳима тушмасин. Ёвуз кучларнинг илдизига етиб бориш, илдизи билан суғуриб ташлаш қўлимиздан келади!\nШунинг учун, энг аввало, маҳаллаларда, меҳнат жамоалари ва ўқув даргоҳларида бўлиб ўтган воқеани атрофлича муҳокама қилишимиз керак. Фақат ҳодисанинг ўзи ҳақида эмас, балки унинг нима мақсадда содир этилгани тўғрисида фикр юритиш, бундай хавфдан одамларни огоҳ қилиш зарур.\nГап шундаки, биз ҳаммамиз бир халқнинг фарзандлари, вакилларимиз. Шу жумладан, жиноятга қўл урганлар ҳам, адашиб шу йўлга тушганлар ҳам. Уларни тарбиялаш, тўғри йўлга солиш - барчамизнинг вазифамиз.\nШу нуқтаи назардан қараганда, маҳаллаларда ўтказиладиган мажлисларда нима тўғрида гапириш керак? Мана шу манфур кучлар нима қилмоқчи, уларнинг мақсади нима, масжидларда нима гаплар бўляпти? Бизнинг имом-хатибларимиз одамларнинг кўзини очиб\nбериш борасида ўз бурчларини бажаряптими, йўқми?\nОдамларимизни, муқаддас динимизни ёт ва зарарли таъсирлардан ҳимоя қила оляптими, йўқми?\nБугун ҳам бир маърифатли, виждонли инсон ақидапарастлик балосига қарши курашиши, халқнинг кўзини очиб, уларга бор ҳақиқатни тушунтириб бериши, одамларнинг руҳини, онгу тафаккурини ҳимоя қилиши зарур. Хўш, жамоатчилигимиз, зиёлилар, шоир-ёзувчиларимиз, дин пешволаримиз, муаллим-мураббийларимиз, матбуот ходимлари шу ҳақда жиддий ўйлаяптими? Шу ҳақда ошкора, теран ва холис фикр юритиб, халқни огоҳликка даъват этяптими?\nҲар қайси маҳалла ўз ҳудудидаги масжид фаолиятига алоҳида эътибор бериши керак. Аслида масжид ким учун керак? Масжид имом учун эмас, сўфи учун эмас, халқ учун керак, мўмин- мусулмонлар учун керак. Маҳалланинг ҳаётини, инсоннинг икки дунёсини обод қилиш, охират деган тушунчани одамлар онгига сингдириш - масжид мана шунинг учун керак. Виждонни уйғотиш, инсонни инсонийлик руҳида тарбия этиш - мана бу масжидларнинг иши.\nШунинг учун яна бир бор айтаман: ҳар қайси маҳалла аҳли ўз масжидининг ишидан, у ердаги маънавий муҳитдан хабардор бўлиб туриши керак. Шуни унутмаслик керакки, маҳалла ўзини ўзи бошқарадиган ташкилот. Бинобарин, масжидлар фаолиятини тўғри йўлга қўйиш уларнинг бевосита вазифасига киради. Табиийки, маҳалла аҳли ҳам, маҳалла раҳбари ҳам шу масжидга қатнайди. Масжидга борадиган маҳалла раҳбари мусулмонлик фарзларини адо этиш билан бирга ўзининг хизмат бурчини ҳам эсдан чиқармасин. Масжидларда бўлаётган ташвиқотлар, тарғиботлар қандай мазмунда, улар бизнинг тушунчамизга, авваламбор Қуръони карим оятларига, Имом Бухорий тўплаган ҳадисларга тўғри келадими, йўқми? Бизнинг динимиз авваламбор Қуръони каримга, унинг илоҳий оятларини тушунтириб, маъно-мазмунини бизга аён қилиб берадиган Ҳадиси шарифга асосланади. Диний-руҳий ҳаётда шу қоидаларга қанчалик амал қилинаётгани тўғрисида ҳам кимдир ўйлаши керак-ку, ахир!\nБир сўз билан айтганда, ҳар томонлама тушунтириш ишларини йўлга қўйиш, кўпроқ ташвиқот олиб бориш зарур. Одамларнинг\nонгига ҳақиқатни етказиш керак.\nБу бадкирдор, қўпорувчи кучларнинг бугунги воқеалардан кўзлаган яна бир нияти шундаки, ҳозир Ўзбекистонга катта миқдорда чет эл сармоялари кириб келмоқда. Хорижий мамлакатларнинг кўпдан-кўп вакиллари келиб, биз билан ҳамкорлик қилаётгани, янги жамият қуришда фаол иштирок этаётгани баъзиларга ёқмайди. Бу нафақат ёвуз ниятли душманларимизга, нафақат ақидапарастларга, балки ўзини бизга яхши томондан кўрсатаётган бошқа айрим кучларга ҳам ёқмайди. Уларнинг асосий мақсади - Ўзбекистонда тинчликни издан чиқариш. Агар юртимизда бугунгидек нохуш ишлар юз бериб, нотинчлик пайдо бўлса, бу кучлар дарров чет эллик сармоядорларга, ажнабий ҳамкорларимизга қарата, бу мамлакатга сармоя сарфлаш хатарли, деган гапларни тарқатиб, юртимиз, халқимиз шаънига қандайдир доғ туширишни кўзлайди. Биз буни ҳам эсимиздан чиқармаслигимиз керак. Чунки мамлакатимизга чет эл сармоялари келишининг асосий шарти - Ўзбекистондаги барқарорликдир. Бугунги воқеалар ҳам биздаги вазиятга зарба беришга қаратилган. Буни ижрочилар тушунмаса ҳам, уларнинг ортида турганлар яхши англайди.\nБу қабиҳ кучларнинг яна бир нияти - ёшларимизнинг бугунги ижобий ҳаётий интилишларига зарба беришдан иборат. Чунки уларга ёш авлодимизнинг тараққиётга интилиши, ҳаётга бошқача, замонавий кўз билан қараши ёқмайди. Уларнинг мақсади - бугунги энг тараққий топган давлатлар билан ўрнатган алоқаларимизни узишга, ёшларимиз тарбиясини издан чиқаришга, Кадрлар тайёрлаш миллий дастурини йўққа чиқаришга қаратилган.\nҚаранглар, ҳозир ёшларимиз қандай кўз билан, қандай пок ният билан, қандай эзгу орзу-умидлар билан эртанги кунга интиляпти. Мен телевизорда уларнинг юрак сўзларини эшитиб, беихтиёр ҳаяжонга тушаман, ўз ҳаётимдан рози бўламан. Нега деганда, бу ёшлар - эртанги ҳаётимиз. Эртанги кунимиз мана шу ёшларнинг қўлида, ёшларнинг ҳаракатида, ёшларнинг қурбида, керак бўлса, қудратида. Қаранг, шундай ҳаракат ҳозир бутун Ўзбекистонимизни қамраб олди. Мен шундан ғурурланаман. Бу ҳаракат, бу интилишни асло тўхтатиб бўлмайди. Лекин унга зарба бериш, ёшларни бу йўлдан қайтариш -\nғанимларимизнинг ёвуз нияти. Буни ҳам чуқур ўйлаб кўриш, унинг\nсабаб-оқибатларини ўзимизга яққол тасаввур қилишимиз зарур.\nДушманларимиз шуни яхши билиб қўйсинки, биз ёшларимизни ҳеч кимнинг қўлига бермаймиз! Ёшларимизни ҳимоя қиламиз!\nАгар биз шу ерда бўш келсак, ёш авлод тақдирига бефарқ қарасак, бу кечириб бўлмайдиган гуноҳи азим бўлади. Такрор айтаман: ёшларимизни, болаларимизни, фарзандларимизни ҳеч кимнинг қўлига бермаймиз! Уларни ўзимиз, ўз қўлимиз билан тарбия қиламиз!\nНега деганда, булар бизнинг фарзандларимиз. Менинг фарзандим, сизларнинг фарзандларингиз. Нима учун мен ўзимнинг боламни қандайдир ақидапараст қўлига, разил ният билан юрган одамларнинг қўлига бериб қўйишим керак?!\nМен қатъий ишонч билан айтаманки, Ўзбекистонда яшаётган миллион-миллион ёшлар менинг болаларим, менинг фарзандларим!\nЖиноятчиларни ушлаш, уларни жавобгарликка тортиш, ақли- ҳушини киргизиб қўйиш - бу ўз йўлига. Бунга мана шу ерда ўтирган тегишли ташкилотлар, органлар, мутасадди раҳбарларнинг кучи етади, мен бунга ишонаман. Халқимиз ҳам ишонади. Биз 1990 ёки\n1991 йилда яшаётганимиз йўқ. Ҳарбий кучларимиз, керак бўлса, хавфсизлик ташкилотлари, ички ишлар идоралари, прокуратура, бошқа ташкилотларнинг кучи етади.\nЛекин бугунги энг муҳим масала - халқимизни ғанимларимизнинг ёвуз ниятлари, ёвуз ҳаракатларидан, хавф- хатардан огоҳ этиш, эл-юртимизни ҳар қандай бало-қазолардан асраш учун одамларни жипслаштириш ва олдимизда турган эзгу мақсадлар йўлига бошлашдан иборат.\nБизнинг энг катта таянчимиз - халқимизнинг иродаси,\nМенинг Аллоҳдан сўрайдиганим - эл-юртимизни, унинг тинчлигини, тотувлигини ўзи асрасин, барчамизни паноҳида сақласин.


21 сентябрь, 2021, 12:27\nТеглар:ОФК кубоги | Насаф | Ҳиндистон\nМеҳмонлар устозининг ўйиндан олдинги фикрлари\n22 сентябрь куни ОФК Кубоги-2021 ҳудудлараро ярим финалида Қаршининг “Насаф” клуби Ҳиндистоннинг “Мохун Баган” жамоасини қабул қилади. Бугун учрашувдан олдин жамоалар бош мураббийлари иштирокида матбуот анжумани ўтказилди. Унда дастлаб меҳмонлар устози Антонио Лопез Ҳабас иштирок этди.\n- Натижа ҳақида учрашув олдидан гапирмайман. Лекин ўзимизнинг энг яхши ўйинимизни кўрсатишга ҳаракат қиламиз.\nҲиндистон футболи охирги йилларда ўсмоқда. Чунки мамлакатда биринчи навбатда ички чемпионат ва академияларга эътибор борилмоқда. Биз ҳам мана шу академияга урғу бермоқдамиз.\nРақибимизни етарлича ўргандик. Яхши шаклланган жамоа. Лекин "Насаф" ҳақида эмас балки учрашув ҳақида фикр билдириш тўғри бўлади. Умуман олганда, эртанги беллашувда икки жамоанинг имконияти бир хил.\nОб-ҳаво? Бу борада муаммо бўлмаса керак. Чунки биз бу ерга келишимиздан аввал БААда йиғин ташкил этдик.\nЭртага қандай ўйин кўрсатишимизни сўрасангиз, биз ҳимоя ёки ҳужумкор эмас, балки ўртадаги балансни ушлашга ҳаракат қиламиз. Учрашувнинг боришидан келиб чиқиб тўп тепамиз. Лекин асосан ўртадаги балансни ушлаб қолишга интиламиз.\nЎзбек футболининг Осиёдаги ўрни? Тайёргарлик жараёни давомида эътиборимизни "Насаф"га қаратишга уриндик. Шу боисдан бир нима дейиш қийин.\nМен Элдор Шомуродовни яхши танийман. У ажойиб футболчи. Албатта, "Насаф" таркибидаги футболчиларни биламан. Бироқ исмларини эслаб қолмаганман. Уларни позициялари орқали ажрата оламан. Сербиялик футболчи ва ҳужумдаги ёш ўйинчи ҳам яхши ҳаракат қилади. Умуман олганда, бизнинг таркибимизда ҳам шундай футболчилар бор.\nФутболчи Амриндер Синг: Биз эртанги баҳсга яхши тайёрландик. Машғулотлар Дубайда олиб борилди. Эртанги беллашувга тайёрмиз.\nТўғри, бизда ички чемпионатимиз анча аввал якунланган. Бироқ биз кўплаб ўйинларда майдонга тушдик. Жамоа йиғилган ҳолда машғулотлар олиб борди ва жисмоний жиҳатдан муаммолар кузатилмади.


Чиқинди қутиси бор-у, чиқиндига жой йўқ! » «Қўшчинор» газетаси\nДемонстрационный сайт » Асосий янгиликлар » Чиқинди қутиси бор-у, чиқиндига жой йўқ!\nЧиқинди қутиси бор-у, чиқиндига жой йўқ!\nТуманимиз кундан-кунга чирой очиб бормоқда. Айниқса, туман марказигача барпо этилган пиёдалар йўлаклари, велойўлаклар, ҳар 50 метр оралиғида ўриндиқлар, чиқинди қутилари ўрнатилганлиги туманимиз кўркига кўрк қўшмоқда.\nАммо, кўнгилни хира қиладиган нуқсонлар ҳам йўқ эмас. Чиқинди қутилар тўлиб-тошиб кетганидан, чиқинди солиш учун жой йўқ. Ўриндиқ атрофидан ўтиб борар экансиз, ундан анқиётган қўланса ҳиддан кўнглингиз айнийди.\nҚўрғонча қишлоғи масжиди рўпарасида ҳам худди шу аҳвол. Масжид атрофидаги чиқинди идишидан жой тополмаган чиқиндилар ер билан битта бўлиб сочииб ётибди...\nШу ўринда савол туғилади?\nЧиқинди қутилар қанча муддатда бўшатилади ўзи? Бу ҳолат учун ким жавобгар? Сабаби, ўн кунлар буён чиқиндилар шамолларда у ёқдан бу ёққа "сарсон" кезиб юрипти.\nМутасадди ташкилотлардан ҳолатга эътибор қаратишларини сўраган бўлардик.\n«Қўшчинор» газетаси мухбири\nЎзбекистон Республикаси Президенти сайловини ўтказувчи сайлов участкалари\n2,5 миллион сўмнинг 5 кишилик оилага етмаслигини исботлаб бергану ўзининг 1,5 миллион сўм ойлиги етмаётгани ҳақида “лом-мим” демаётган эй менинг (вай мани) камтаринларим...\nИлоҳий мувозанатга дахл қилмайлик — пандемия туғдирган ўйлар


Qalampir.uz - Жамила Шермуҳаммедова\nЖамила Шермуҳаммедова: Оиладаги сокинлик аёлларнинг қўлида\n14:37, 08.03.2016 Жамият 1 800\nПрофессор Жамила Шермуҳаммедова оилалардаги ажримларда ота-оналарни айблади\n20:31, 01.08.2016 Жамият 4 047\nБугун қурилаётган оилаларнинг бор-йўғи 20 фоизигина севги-муҳаббат билан қуриляпти. Қолганлари қандай ҳолатдалиги ўзингизга яхши аён. Тўғри, ота-она фарзандига ёмонликни раво кўрмайди, лекин қилаётган яхшилиги ҳам мол-давлат билан боғлиқ бўлмаслиги керак.\nПрофессор Жамила Шермуҳаммедова келинларни “прописка”га қўйиш мажбурият эканини айтди\n16:08, 03.08.2016 Жамият 3 985\nФалсафа фанлари доктори, профессор Жамила Шермуҳаммедова келинлар ҳуқуқларини ҳимоя қилиб, куёвлар олдида турган мажбуриятларни санаб ўтди.\nЖамила Шермуҳаммедова: “Бесоқолбозликни қонун даражасига олиб чиққан мамлакатлар таназзулга юз тутади”\n18:39, 04.08.2016 Жамият 6 266\n“Ҳеч қайси дин бесоқолбозликни қўллаб-қувватламаган ва қўллаб-қувватламайди ҳам. Бу аҳлоқсизлик, бу бемаънилик, бу ҳайвонийлик”, дейди олима.\n13:55, 07.08.2016 Интервью 9 229\nЖамила Шермуҳаммедова: “Дўст ачитиб гапиради, душман кулдириб”\n16:42, 11.11.2016 Жамият 1 177\nПрофессор Жамила Шермуҳаммедованинг фикрича, “Qalampir.uz”да чоп этилаётган мақолалар оилалардаги ажрим масаласини бартараф этишда ўзининг катта ҳиссасини қўшмоқда.\nЖамила Шермуҳаммедова: “Мен ўз юртимдаги аёллар ва болаларнинг саломатлиги, тинчлиги учун овоз бердим”\n11:59, 04.12.2016 Жамият 953\nЎзим овоз берган инсон ғолиб бўлишини тилайман. У инсонга барчамиз халол меҳнат билан ёрдам беришни шараф деб биламан.\nЖамила Шермуҳаммедова: “Ислом Каримов адашмаган эканлар...”\n12:31, 06.12.2016 Жамият 3 721\nШавкат Мирзиёев Ўзбекистон Президенти вазифасини бажарувчи лавозимида фаолият кўрсатган қисқа муддат ичида ҳалққа нафи тегадиган қатор қарорлар қабул қилинди.\n18:08, 13.11.2017 Жамият 4 855\nПрофессор видеони кўраётиб кўз ёш тўкаркан, вазиятга жуда қалтис баҳо берди. Экспертнинг фикрича, ўз фарзандини уриб, яна буни видеога олган ота – махлуқ!


БОЛАЛАРГА МЕҲРИБОН БЎЛИНГ – Nasihat.uz\nБОЛАЛАРГА МЕҲРИБОН БЎЛИНГ\nعن بن عباس قال: قال رسول الله صلى الله عليه وسلم: ”ليس منا من لم يرحم صغيرنا ويوقر كبيرنا ويأمر بالمعروف وينه عن المنكر“\nИбн Аббос розияллоҳу анҳумодан ривоят қилинади: “Расулуллоҳ соллаллоҳу алайҳи ва саллам: “Кичигимизга раҳм қилмаган, каттамизни улуғламаган, яхшиликка буюрмаган ва ёмонликдан қайтармаган киши биздан эмас”, дедилар.\nШарҳ: Ҳадисдаги “биздан эмас” деган иборани баъзилар “Бизнинг суннатимиздан эмас” ёки “Бизнинг одобимиздан эмас” деб тафсир қилишди. Ушбу тафсирга кўра кичикларга раҳм қилмаган, катталарга ҳурмат кўрсатмаган, яхшиликка буюрмаган ва ёмонликдан қайтармаган инсонлар мусулмонлар йўлида эмас, мусулмонча тарбия кўрмаган ҳисобланади. Суфён Саврий роҳматуллоҳи алайҳ буни инкор этиб, хато тафсир эканини: “Нақадар ёмон тафсир”, деб изоҳлаганлар. Бу билан “биздан эмас”нинг маъноси “Бизга ўхшаган мусулмон эмас” демоқчилар.\nҲадисда “биздан эмас” деб келгани учун инсон кичикларга меҳрибонлик қилмаган ва катталарга ҳурмат кўрсатмаганлар диндан чиқишга олиб борадиган ёмон амал экан деб ўйлаб, унда қўрқув пайдо бўлади. Лекин Расулуллоҳ соллаллоҳу алайҳи ва салламнинг бу сўздан мақсадлари танбеҳ беришдир. Демак, қарияларни ҳурмат қилиш ва ёш болаларга меҳр кўрсатиш Исломдандир. Аммо бунинг зиддини қилиш диндан чиқиш эмас, балки диндаги кўрсатмаларга амал қилмай гуноҳкор бўлиш деганидир.\nШунингдек, бераҳмлик бадбахт кимсаларнинг одатидир. Зеро Расулуллоҳ смоллалоҳу алайҳи васаллам Абу ҳурайра розияллоҳу анҳудан ривоят қилинган бир ҳадисда “Раҳмлилик бадбахт кишидангина суғириб олинади”, деганлар.\nРаҳмсиз инсонга Аллоҳ ҳам раҳм қилмайди. Буни Жарир ибн Абдуллоҳ розияллоҳу анҳудан ривоят қилган ҳадисда Расулуллоҳ соллаллоҳу алайҳи ва салламнинг: “Ким инсонларга раҳ қилмаса, Аллоҳ ҳам унга раҳм қилмайди”, деган гапларидан билишимиз мумкин.\nРаҳмли инсон бахтлилар қаторида туради, Аллоҳ ҳам унга раҳм қилади. Ёш болаларга раҳм-шафқатли бўлган киши Исломдан чиқиб кетмай мусулмонлар одобига амал қилган бўлади.\nЭргашев Муҳаммадий Ҳадис\n← МЕРОС МОЛИГА ТААЛЛУҚЛИ БЎЛГАН ҲАҚЛАР #2\nМЕРОС ИЛМИ ВА У ҲАҚИДА ЁЗИЛГАН АСАРЛАР #1 →


АҚШ Яманқуловдан балога қолди\n09 март 2021, Тошкент вақти: 00:44\n8 февралдан Жиззах вилояти ҳокимлиги ҳузурида матбуот маркази иш бошлади. 11 февраль куни шу муносабат билан матбуот анжумани ўтказилди ва унда вилоят ҳокими Убайдулла Яманқулов иштирок этди.\nЭлектрон оммавий ахборот воситаларида хабар қилинишича, У.Яманқулов тадбирда сўзлаган нутқининг асосий қисмини дунёда АҚШ юритаётган сиёсатни қоралашга бағишлаган. У АҚШнинг ўз манфаати йўлида БМТ, Халқаро валюта жамғармаси, Европада тикланиш ва тараққиёт банкига тазйиқ ўтказаётгани, Ироқ, шунингдек, Марказий Осиё давлатларидаги ҳаракатларига танқидий муносабат билдирган.\nХалқаро ва маҳаллий кузатувчилар вилоят ҳокимининг бу баёнотини ўта кескин, деб баҳоламоқда.\nМаълум бўлишича, ушбу тадбирни ўтказишдан асосий мақсад вилоят ҳокимлиги ҳузурида матбуот маркази ташкил этилганини эълон қилиш ва унинг раҳбари этиб тайинланган Неъмат Сайдалиевни вилоят журналистларига таништириш бўлган.\n“Озодлик” мухбири бу ҳақдаги маълумотларнинг ҳақиқатга қанчалик яқинлигини ўрганиш мақсадида вилоят ҳокимлиги матбуот маркази раҳбари Н.Сайдалиевга мурожаат қилди. У электрон ОАВда эълон қилинган барча маълумотларни рад этди.\nБу тадбирда иштирок этган журналистлар билан суҳбатдан матбуот маркази раисининг гаплари ҳақиқатга кўп ҳам тўғри келмаслиги маълум бўлди.\nЖиззахдаги “Бахтиёр-ТВ” телевидениеси раҳбари Бахтиёр Эшонқуловнинг сўзларига қараганда, матбуот анжуманида У.Яманқулов чиндан ҳам АҚШ сиёсатига баҳо берган. Вилоят ҳокими АҚШнинг дунёдаги нуфузи, жаҳон бозорига таъсири тўғрисида гапириб, бу тажрибадан ижобий хулоса чиқариш маъносида гапирган.\nЖурналист Улуғбек Ҳайдаровнинг таъкидлашича, у матбуот анжуманига кечикиб борган. Тадбирда бошдан қатнашган журналистлар У.Яманқулов АҚШ сиёсатига танқидий баҳо берганини тасдиқлаган. Вилоят ҳокими маҳаллий инсон ҳуқуқлари ҳимоячиларини ҳам танқид қилган. Улар инсон ҳуқуқлари бузилиши ҳақида аввал бутун дунёга жар солиб, кейингина маҳаллий идораларга мурожаат этишда, шунингдек, яқинда бўлиб ўтган парламент сайловини қоралашда Ғарб ташкилотларига ёрдам беришда айбланган.\nЖиззахлик инсон ҳуқуқлари ҳимоячиси Бахтиёр Ҳамроев мутасаддиларга мурожаат қилганига қарамай, матбуот анжуманига киритилмаган. Унинг фикрича, вилоят ҳокимининг бундай кескин баёнот бериши бежиз эмас. Бу Ўзбекистон ҳукумати ташқи сиёсатида Россия томон бурилиш бўлаётгани натижаси, шунингдек, сўнгги вақтларда Жиззахда уюштирилаётган кўплаб норозилик чиқишларига ўзига хос реакциядир.


Ота-оналар ва фарзандлар севги ила мулоқот қилинг | Тадқиқ\nХушхабарни ваъз этиш хизматини тўлиқ бажаринг\nСизни «яхши ишларга ғайратли» деса бўладими?\nЯхши мулоқот орқали никоҳни мустаҳкамланг\nОта-оналар ва фарзандлар севги ила мулоқот қилинг\nТАРЖИМАИ ҲОЛ Нима туфайли ҳаётимиз мазмунга эга?\nДоно қарорлар чиқариб, меросингизни ҳимояланг\nТАШКИЛОТИМИЗ АРХИВИДАН «Синов пайтида» дош берганлар\nҚўриқчи минораси (тадқиқ сони) | Май 2013\nТИЛИДА ЎҚИШ адангме аймара албан амхар арабча аргентина имо-ишора арман африкаанс болгар бразилия имо-ишора ваиунаики валяйта венгер венда вьетнам га грек гренланд грузин гуарани дат зулу иврит игбо илоки инглиз индонез исланд испан итальян итальян имо-ишора йоруба каталан квангали кечуа (Аякучо) кечуа (Боливия) кикуйю киньяруанда колумбия имо-ишора корейс коса креол (Гаити) куаньяма кхмер латиш лингала литва луо малагаси малайя мальта мексикан имо-ишора ндебеле ндонга немис непал нзема нидерланд норвег озарбайжон озарбайжон (кирилл ёзувида) оромо пангасинан поляк португал румин рус руунд самар-лейте свати себуан сепеди серб серб (лотин ёзувида) сесото (Лесото) сингал словак словен сранан-тонго суахили тагал таити тай тви тиграй тсвана тсонга турк украин фин француз хилигайнон хитой (путунхуа, анъанавий) хитой (путунхуа, соддалаштирилган) хорват чех чичева швед шона эве эстон эфик япон япон имо-ишора ўзбекча қирғиз қозоқ\nҲар бир киши тинглашга тайёр бўлсин. Сўзлашга ва ғазабланишга эса шошилмасин. ЁҚБ. 1:19\nҚАНДАЙ ЖАВОБ БЕРАРДИНГИЗ\nНега мулоқот учун фурсатдан унумли фойдаланиш муҳим?\nОта-оналар Ёқуб 1:19 ни қандай қўллаши мумкин?\nФарзандлар Ёқуб 1:19 ни қандай қўллаши мумкин?\n1, 2. Аксарият пайтларда ота-она ва фарзандлар бир-бирига нисбатан нималарни ҳис қилишади, бироқ баъзида улар қандай қийинчиликларга дуч келадилар?\n«МАБОДО ота-онангиз эртага ўлишади деб эшитсангиз, уларга нима дегингиз келарди?» Мана шундай савол билан Қўшма Штатлардаги болаларга мурожаат қилишган. Айни пайтда турли муаммолар ва қийинчиликлар борлигига қарамай, қарийб 95 фоиз болалар ота-онасига шундай сўзларни айтгиси келди: «Сизларни хафа қилган бўлсам кечиринглар» ёки «Сизларни жудаям яхши кўраман» («For Parents Only» by Shaunti Feldhahn and Lisa Rice).\n2 Шубҳасизки аксарият пайтларда болалар ота-онасини, ота-она эса фарзандларини яхши кўради. Шу қаторда Худонинг хизматчилари ҳам. Гарчи ота-она ва фарзандлар бир-бирига яқин бўлишга интилса-да, баъзида мулоқот қилиш қийин бўлиши мумкин. Ҳатто очиқ ва самимий суҳбатлар бўлиб турганида ҳам нега улар айрим мавзуларда гапиришни умуман исташмайди? Яхши мулоқотга нималар тўсқинлик қилади? Ва бу тўсиқларни қандай бартараф қилиш мумкин?\nАрзимас нарсалар оилангиз билан мулоқот қилишдан чалғитишига йўл қўйманг\n«ФУРСАТДАН» ФОЙДАЛАНИБ МУЛОҚОТ ҚИЛИНГ\n3. а) Нима сабабдан аксарият оилаларда яхши мулоқот қилиш қийин кечиши мумкин? б) Нега қадимги Исроилда оилалар учун бирга вақт ўтказиш қийинчилик туғдирмаган?\n3 Кўпгина оилалар, мазмунли суҳбатлар учун вақт ажратиш қийин деб билишади. Лекин ҳар сафар ҳам бундай бўлмаган. Масалан, Мусо пайғамбар исроиллик оталарга қуйидагича йўл-йўриқ берган: «[Худонинг сўзларини] болаларингизга ҳам ўргатинглар. Уйда ўтирганда ҳам, йўлда юрганда ҳам, ётганингизда ҳам, турганингизда ҳам шулар ҳақида гапиринглар» (Қонун. 6:6, 7). Болалар онаси билан уйда ёки отаси билан далада ва иш жойида кун бўйи бирга бўлишган. Шундай қилиб фарзандларда ота-оналари билан бирга суҳбатлашиш учун етарлича вақт бўлган. Бу эса ота-оналарга фарзандларининг эҳтиёжу истакларини билишга ва шахсияти қандай шаклланаётганини кузатиб боришга яхши замин яратган. Ўз ўрнида болаларда ҳам ота-оналари қанақа инсон эканини билиб олишга кўп вақт ва имконият бўлган.\n4. Нима учун аксарият оилаларда мулоқот йўқ?\n4 Ҳозир замон жуда ўзгариб кетган! Баъзи мамлакатларда болаларни жуда кичиклигида, айрим пайтларда эндигина икки ёшга тўлганида мактабга беришади. Кўпгина ота-оналар, уйдан жуда узоқда ишлашади. Қисқа вақт бирга суҳбатлашиш имкони бўлганида эса, улар вақтларини компьютер, телевизор ва телефон каби нарсаларга сарфлашади. Айрим ҳолларда болалар ва ота-оналар бир-бирига умуман бегонадай бўлиб қолишади. Бундай вазиятда мароқли суҳбатлар бўлиши амри маҳол.\n5, 6. Айрим ота-оналар болаларига кўпроқ вақт ажратиш мақсадида фурсатдан қандай фойдаланишяпти?\n5 Оилангиз билан бирга вақт ўтказиш учун фурсатдан унумли фойдаланишга ҳаракат қиляпсизми? (Эфесликларга 5:15, 16 ни ўқинг). Баъзи оилалар телевизор кўришга ва компьютердан фойдаланишга камроқ вақт сарфлашга қарор қилишди. Бошқалар эса кунида ҳеч бўлмаса бир марта биргаликда овқатланишни мақсад қилишди. Боз устига оилавий топиниш, ота-она ва фарзандларга бир-бирига яқин бўлиб, маънавий мавзуларда суҳбатлар қуришга яхши имконият яратади. Бу тадбир учун муайян соат ёки ҳафтада қанчадир вақт ажратиш яхши, лекин бунинг ўзи етарли эмас. Сермазмун ва узоқ суҳбатлар учун янада кўпроқ нарса талаб этилади. Чунончи мунтазам ва тез-тез мулоқот қилиб туриш жуда муҳимдир. Масалан, болангиз мактабга боришидан олдин, унга бирон далдали сўз айтинг, кунлик оятни муҳокама қилинг ёки болангиз билан биргаликда ибодат қилинг. Шу йўсин, фарзандингизнинг куни хайрли ўтишига ҳисса қўшасиз.\n6 Айрим ота-оналар болаларига кўпроқ вақт ажратиш мақсадида ҳаёт тарзида муайян ўзгаришлар киритишга муваффақ бўлишди. Мисол учун, икки фарзанднинг онаси Лаурани * олайлик. У кичкина болаларини деб кун бўйи вақтини оладиган ишдан бўшади. У шундай деди: «Эрталаб туришимиз билан ҳаммамиз ташқарига, ким ишга, ким мактабга шошиларди. Ишдан қайтиб уйга келганимда, энага аллақачон болаларимни ухлатиб қўйган бўларди. Ишимни ташлаш, камроқ пул билан рўзғор тебратишимиз кераклигини англатса-да, эндиликда мен болаларимнинг фикр-хаёли нима билан бандлигини ҳамда уларнинг муаммоларини биламан. Улар ибодатида нима ҳақда сўраётганини тинглаб, қандай панд-насиҳат, далда ва таълим беришни биламан».\n«ТИНГЛАШГА ТАЙЁР» БЎЛИНГ\n7. Болалар ҳам, ота-оналар ҳам кўпинча нимадан арз қилишади?\n7 Ёшларнинг фикрини ўрганиб чиққач, юқорида айтиб ўтилган китобнинг муаллифлари мулоқотга яна нима тўсқинлик қилишига эътибор қаратишди. Улар шундай дейишди: «Болалар аксарият вазиятларда: “Улар бизни тинглашмайди”,— дея ота-оналаридан арз қилишади». Бу, муаммонинг фақатгина бир томони. Ота-оналар ҳам тез-тез болаларидан худди шу сабабдан арз қилишади. Агар оила аъзолари ораларида очиқ мулоқот бўлишини исташса, улар бир-бирини тинглай билишлари даркор (Ёқуб 1:19 ни ўқинг).\n8. Ота-оналар чиндан ҳам болаларини тинглашга ҳаракат қилаётганини қандай билса бўлади?\n8 Ота-оналар, сизлар чиндан ҳам болаларингизни тинглашга ҳаракат қиляпсизми? Ишдан чарчаб келганингизда ёки улар гапириб бераётган нарсалар аҳамиятсиз бўлиб туюлганда, буни қилиш қийин кечиши мумкин. Аммо сизнинг назарингизда аҳамиятсиз бўлиб кўринган нарса, улар учун жуда муҳимдир. «Тинглашга тайёр бўлиш» деганда, болангизни нафақат диққат билан эшитишни, балки болангиз буни қандай айтаётганига эътиборли бўлишни англатади. Яъни унинг оҳангига, юз-чеҳрасига қараб, у нималарни ҳис қилаётганини билса бўлади. Бундай пайтда савол бериш ҳам жуда муҳим. Чунки Муқаддас Китобда: «Инсоннинг фикрлари — чуқур сув кабидир, фаҳмли одам ташқарига чиқара олади»,— деб бежизга айтилмаган (Ҳик. 20:5). Болангиз билан жуда нозик масалаларни муҳокама қилганда фаҳм-идрокни намоён этиш, сиз учун айни муддао бўларди.\n9. Нега фарзандлар ота-онасини тинглаши муҳим?\n9 Болалар, ота-онангизга итоатли бўлишга ҳаракат қиляпсизми? Худонинг Каломида шундай дейилган: «Ўғлим, отанг насиҳатларига қулоқ сол, онанг ўгитларини рад этма» (Ҳик. 1:8). Шуни ёдда тутингки, ота-онангиз сизни яхши кўради ва улар доим сизнинг манфаатингизни кўзлашади. Шундай экан, уларга қулоқ солиб, итоатли бўлиш оқилона эмасми? (Эфес. 6:1). Албатта орада яхши мулоқот бўлса ва ота-онангиз сизни севишини ёдда тутсангиз, сиз учун уларга бўйсуниш қийин бўлмайди. Уларга бу масалада ўз фикрингизни айтинг. Сиз ҳам уларнинг вазиятини тушунишга ҳаракат қилинг.\n10. Сулаймоннинг ўғли Рахабомдан қандай сабоқ олдингиз?\n10 Ёшлар, айниқса тенгдошларингиз сизга маслаҳат бераётганида жуда эҳтиёт бўлишингиз керак. Чунки улар кўпинча қулоғингизга ёқадиган маслаҳатларни беришади. Бундай маслаҳатлар эса сизга фойдадан кўра, кўпроқ зарар келтиради. Катталарнинг тажрибаси ва донолигини назар-писанд қилмайдиган ёшлар, узоқни кўра билмайдилар ва чиқарган қарорлари қандай оқибатларга олиб келишини фаҳмламайдилар. Исроил шоҳи Сулаймоннинг ўғли Рахабомни эслайлик. Тахтга ўтиргач, у катталардан маслаҳат сўрашнинг ўрнига, бирга ўсган дўстларига маслаҳат солади ва уларнинг бемаъни маслаҳатига амал қилади. Оқибатда, фуқароларнинг аксарияти қўзғолон қилиб, унинг шоҳлигига қарши чиқишади (3 Шоҳ. 12:1–17). Сиз эса нодон Рахабомга эргашишдан кўра, ота-онангиз билан доимо очиқ мулоқот қилиб туришга ҳаракат қилинг. Ота-онангиз билан бирга фикр алмашиб туринглар. Уларнинг фойдали маслаҳатига қулоқ солиб, донолигидан сабоқ олинг (Ҳик. 13:20).\n11. Фарзандлар ота-онаси билан бемалол гаплаша олмаса, бу қандай оқибатларга олиб келади?\n11 Ота-оналар, болангиз тенгдошларидан эмас, сиздан маслаҳат сўрашини истайсизми? Унда улар сиз билан бемалол гаплаша олиши учун шароит яратиб беринг. Ёш бир синглимиз шундай деб ёзди: «Ўғил боланинг исмини тилга олишим биланоқ ота-онам асабийлашиб кетади. Шунда ҳафсалам пир бўлиб, умуман гапиргим келмайди». Бошқа синглимиз эса қуйидагича фикр билдирди: «Аксарият ёшлар ота-онасидан маслаҳат сўрагиси келади, лекин ота-она уларга жиддий муносабатда бўлмагани учун, улар бошқалардан, ҳатто тажрибасиз кишилардан маслаҳат сўрашдан бошқа иложи қолмайди». Фарзандингиз турли мавзуларда сиз билан бўлишаётганида, уни ҳамдардлик ва диққат ила тинглашга ҳаракат қилсангиз, у сизга юрагини очади ва панд-насиҳатингизга бажонидил қулоқ солади.\n12. Ота-онанинг салбий муносабати, фарзандлари билан мулоқот қилишига қандай халал бериши мумкин?\n12 Ота-оналар фарзандлари айтиб бераётган сўзларга салбий муносабат билдириб, ҳис-туйғуга берилишса, бу очиқ мулоқотга тўсқинлик қилади. Художўй ота-оналар болаларини ҳимоя қилишни истаётгани табиий. Чунки ушбу «охирзамонда» маънавийлигимизга путур етказадиган хавф-хатарлар жуда кўп (2 Тим. 3:1–5). Лекин фарзандлар ота-онанинг бундай хавотирларини ортиқча деб билиши мумкин.\n13. Нега ота-оналар фикр билдиришга шошилмасликлари керак?\n13 Ота-она ўз нуқтаи назарини айтишга шошилмаса оқилона бўлади. Тўғри, болангиз ташвишга соладиган бирон гап айтса, сукут сақлаш қийин. Аммо жавоб беришдан олдин, диққат билан тинглаш жуда муҳим. Доно шоҳ Сулаймон: «Охиригача тингламай жавоб берган — аҳмоқдир, у шарманда бўлади»,— деб ёзган (Ҳик. 18:13). Агар гапни бўлмасдан диққат билан тингласангиз, болангиз ўйламасдан айтаётган гапларнинг сабабини тушуна оласиз (Аюб 6:1–3). Меҳрибон ота-она сифатида болангизни диққат билан тинглаб, тушунишга ҳаракат қилинг. Шундагина сиз уларга амалий маслаҳат бера оласиз.\n14. Нима учун фарзандлар сўзлашга шошилмасликлари керак?\n14 Болалар, сиз ҳам ота-онангизнинг гапини охиригача тингламасдан туриб, сўзлашга шошилманг. Сизга тарбия беришни Худо уларнинг зиммасига юклаганини унутманг (Ҳик. 22:6). Эҳтимол улар сизнинг вазиятингизга тушиб, муайян тажрибага эга бўлгандир. Ёхуд улар ёшликда қилган бебошликдан афсусланиб, уларнинг хатосини такрорлашдан сизни асраб қолмоқчидир. Шундай экан, уларни душман эмас, балки дўст сифатида қабул қилинг (Ҳикматлар 1:5 ни ўқинг). «Ота-онангизни ҳурмат қилинг» ва улар сизни севгани каби, сиз ҳам уларни севишингизни намоён қилинг. Шунда улар қийналмасдан сизга «Яҳованинг тарбиясини бериб, Унинг фикрлаш тарзини» пайванд қила олишади (Эфес. 6:2, 4).\n15. Севган инсонимизга нисбатан сабр-тоқатли бўлиб, хотиржамликни сақлашга нима ёрдам беради?\n15 Ҳар доим ҳам севган инсонларимизга сабр-тоқат кўрсатолмасмиз. Шу сабабли ҳаворий Павлус қуйидагича ёзган: «Сиз эрлар, хотинларингизни севинглар ва уларга ғазабланиб, қўпол муомала қилманглар. Сиз оталар, фарзандларингизнинг руҳи тушмаслиги учун, уларнинг ғашини келтирманглар» (Колос. 1:1, 2; 3:19, 21). Шунингдек Павлус Эфесдаги имондошларини шундай деб чорлаган: «Ҳар қандай адоват, қаҳру ғазаб, бақириқ ва ҳақоратли сўзларни ҳар қандай ярамаслик билан бирга ўзингиздан соқит қилинглар» (Эфес. 4:31). Узоқ сабрлилик, меҳрибонлик ва ўзини тута билиш каби илоҳий фазилатларни ривожлантириш, ҳатто қийин вазиятларда бизга хотиржамликни сақлашга ёрдам беради (Галат. 5:22, 23).\n16. Исо шогирдларини қандай тузатди ва ўзини шундай тутгани нимаси билан аҳамиятли?\n16 Ота-оналар, эътиборингизни Исонинг мисолига қаратсак. Ҳаворийлари билан бирга охирги марта кечки овқатни тановул қилиб ўтирганида, у қаттиқ қайғуда бўлганини бир тасаввур қилиб кўрсак бўлади. Исо яқин соатлар ичида, уни давомли ва қийноқли ўлим кутаётганини биларди. Отасининг исми улуғланиши ва бутун инсониятнинг қутқарилиши, унинг содиқ қолишига чамбарчас боғлиқ эди. Айнан мана шундай пайтда «[шогирдлари орасида] ким буюк деб ҳисобланиши кераклиги тўғрисида қаттиқ баҳс-мунозара кўтарилса» борми? Исо жавобан уларга бақириб бергани ва улардан кўнгли қолгани ҳақида ҳеч нарса дейилмаган. Аксинча у хотиржамликни сақлаб, улар билан биргаликда мулоҳаза юрита бошлади. Исо шогирдларига энг қийин дамларда улар унинг ёнида бўлишганини эслатди. Гарчи Шайтон уларни буғдой каби ғалвирдан ўтказишни талаб қилган бўлса-да, Исо шогирдлари садоқатни сақлай олишига ишонган ва ҳатто улар билан аҳд тузган (Луқо 22:24–32).\nБолангизни диққат билан тинглайсизми?\n17. Ёшларга хотиржамликни сақлашга нима ёрдам беради?\n17 Болалар, сиз ҳам хотиржамликни сақлашингиз жуда муҳим. Айниқса балоғатга етган ёшлар, ота-онасидан панд-насиҳат эшитганида: «Ота-онам менга ишонмайдилар»,— деган фикрга бориши мумкин. Гарчи баъзида шундай бўлиб туюлса-да, шуни унутмангки, ота-онангиз сизни яхши кўргани учун хавотир оляпти. Уларнинг гапини бўлмасдан тингласангиз ва ён беришга ҳаракат қилсангиз, уларнинг ҳурматини қозониб, сизга ишониш мумкинлигини исботлай оласиз. Боз устига, бу билан ҳаётнинг муайян соҳаларида эркинликка эришган бўласиз. Ўзини тута билиш фазилатини намоён этиш, доноликдан далолат беради. Зеро «нодон бор жаҳлини тўкиб солади, доно эса ичида сақлайди» (Ҳик. 29:11).\n18. Яхши мулоқотда севгини намоён этиш қанчалик муҳим?\n18 Қадрли ота-оналар ва фарзандлар, мабодо оилангизда сизлар хоҳлагандек очиқ мулоқот бўлмаса, тушкунликка тушманг. Бу соҳада яхшиланишда тўхтаманг ва ҳақиқатда маҳкам туринг (3 Юҳан. 4). Янги дунёда фақат мукаммал инсонларгина ҳеч қандай тўсиқсиз ва тушунмовчиликсиз бир-бири билан мулоқот қила олади. Афсуски, айни пайтда ҳаммамиз хато қилиб турамиз. Лекин бу, кечирим сўрашдан уялиш керак дегани эмас. Бағрикенглик билан кечиринг. Шунингдек, «севги ришталари билан ўзаро бирлашинглар» (Колос. 2:2). Севги бу катта кучдир. У «узоқ сабрли ва меҳрибондир. Севги... аччиқланмайди, хафагарчиликларни ҳисоблаб юрмайди... Севги ҳар нарсани кўтаради, ҳамма нарсага ишонади, ҳар нарсага умид қилади, ҳамма нарсага чидайди» (1 Кор. 13:4–7). Севгини ривожлантириб, яхши мулоқот қилишни ўрганишдан чарчаманг. Оила аъзоларингизнинг кўнглини хурсанд қилинг ва Яҳовага шараф келтиринг.\n^ 6- х.б. Исм ўзгартирилган.\nҚЎРИҚЧИ МИНОРАСИ (ТАДҚИҚ СОНИ) Май 2013


Европада кураш бўйича Гран при турнири бўлиб ўтди\nЕвропада кураш бўйича Гран при турнири бўлиб ўтди.\nОлдин хабар берганимизлек, Литва давлатининг Вильнюс шаҳрида кураш бўйича Ўзбекистон Респубоикаси Президент соврини учун гран при турнир бўлиб ўтди. Ушбу турнирда иштирок этган 20 га яқин давлат полвонлари ғолиблик учун ўзаро беллашдилар. Гиламга чиққан полвонлар ўз давлатида ўтказилган саралаш мусобақаларида саралаб олинган кучли полвонлар эканлиги мусобақа давомида яққол кўзга ташланди. Турнирни аҳамиятли томони шундаки, миллий спортдан халқаро спортга айланган сизу бизни курашимиз Европа давлатлари ўртасида яна бир бор бўй-бастини кўрсатди. Турнир доирасида бўлиб ўткан семинар машғулотида ҳакам ва курашчиларга курашимиз қоидалари ҳақида маълумотлар берилди. Қувонарлиси шуки, ҳали кураш федерациялари очилмаган давлатларда кураш федерацияларини расман очиш ва ривожлантиришга келишиб олинди.\nИсроиллик таниқли мутахассис Петр Бен Розен турнирни аҳамияти ҳақида гапирар экан, кураш ва белбоғли курашни ҳамкорликда ривожланиши спорт олами учун фақат ижобий натижалар беришини, кураш нафақат Осиёда шиддат билан ривожланиши балки Европа давлатларида ҳам мана шундай ривожланиши кераклигини таъкидлаб ўтди.\nТурнир якунида қуйидагилар Президент совринини қўлга киритдилар:\nТурнирнинг яна бир аҳамиятли томони шунда бўлдики, мусобақа Европанинг етакчи телеканаллари орқали 40 дан ортиқ давлатларга трансляция қилинди. Уларда “ “Кураш” – олийжаноб спорт” дея эътироф этилди. Турнирда Ўзбекистон Республикасининг Литвадаги элчиси ҳам иштирок этди.\nАлбатта дунёдаги пандемия шароити туфайли барча спорт мусобақалари томошабинсиз ўтаёганини ҳаммамиз яхши биламиз.